**МИНИСТЕРСТВО НА ЕНЕРГЕТИКАТА**

**Национален план за възстановяване и устойчивост на Република България**

**Компонент „Нисковъглеродна икономика“**

**УСЛОВИЯ ЗА КАНДИДАТСТВАНЕ**

**за получаване на безвъзмездни средства по**

**процедура чрез подбор за изпълнение на инвестиции от крайни получатели** **BG-RRP-4.033 "Подкрепа на нови мощности за производство на електроенергия от възобновяеми източници и съхранение на електроенергия с инсталирана мощност над 200 kW"**

Съдържание

[1. Компонент от Националния план за възстановяване и устойчивост: 4](#_Toc151575499)

[2. Наименование на инвестицията: 4](#_Toc151575500)

[3. Общи изисквания за инвестицията: 4](#_Toc151575501)

[4. Териториален обхват: 4](#_Toc151575502)

[5. Цели на получаваните безвъзмездни средства по процедурата и очаквани резултати: 5](#_Toc151575503)

[6. Индикатори: 6](#_Toc151575504)

[7. Общ размер на средствата по инвестицията: 7](#_Toc151575505)

[8. Приложим режим на държавни помощи: 8](#_Toc151575506)

[9. Минимален и максимален размер на безвъзмездното финансиране за конкретно предложение за изпълнение на инвестиция: 16](#_Toc151575507)

[10. Процент на финансиране 17](#_Toc151575508)

[11. Допустими кандидати: 17](#_Toc151575509)

[11.1 Критерии за допустимост на кандидатите 17](#_Toc151575510)

[11.2. Критерии за недопустимост на кандидатите 19](#_Toc151575511)

[12. Допустими партньори: 24](#_Toc151575512)

[13. Дейности, допустими за финансиране: 24](#_Toc151575513)

[13.1. Допустими дейности 24](#_Toc151575514)

[13.2. Недопустими дейности 31](#_Toc151575515)

[14. Категории разходи, допустими за финансиране: 32](#_Toc151575516)

[14.1. Условия за допустимост на разходите 32](#_Toc151575517)

[14.2. Допустими разходи 33](#_Toc151575518)

[14.3. Недопустими разходи 35](#_Toc151575519)

[15. Допустими целеви групи: 36](#_Toc151575520)

[16. Приложими хоризонтални принципи: 36](#_Toc151575521)

[17. Минимален и максимален срок за изпълнение на предложението за изпълнение на инвестиция: 38](#_Toc151575522)

[18. Ред за оценяване на предложенията за изпълнение на инвестиция: 38](#_Toc151575523)

[19. Начин на подаване на предложенията за изпълнение на инвестиция: 43](#_Toc151575524)

[20. Списък на документите, които се подават на етап кандидатстване: 45](#_Toc151575525)

[21. Краен срок за подаване на предложенията за изпълнение на инвестиция: 49](#_Toc151575526)

[22. Адрес за подаване на предложенията за изпълнение на инвестиция 50](#_Toc151575527)

[23. Допълнителна информация: 50](#_Toc151575528)

[24.1. Процедура за уведомяване на неуспелите кандидати: 50](#_Toc151575529)

[24.2. Процедура за сключване на договори за финансиране с крайните получатели 50](#_Toc151575530)

[24. Приложения към Условията за кандидатстване: 59](#_Toc151575531)

[25. Списък на използваните съкращения: 61](#_Toc151575532)

## Компонент от Националния план за възстановяване и устойчивост:

Компонент „Нисковъглеродна икономика“

## Наименование на инвестицията и процедурата:

Инвестиция C4.I6: „Подкрепа за нови мощности за производство на електроенергия от възобновяеми източници и съхранение на електроенергия“ от Националния план за възстановяване и устойчивост на Република България (НПВУ). Министерството на енергетиката (МЕ) е определено за Структура за наблюдение и докладване (СНД) съгласно ПМС № 157 от 7 юли 2022 г. за определяне на органите и структурите, отговорни за изпълнението на НПВУ, и на техните основни функции и е отговорно за изпълнението на инвестиция С4.I6.

Процедура BG-RRP-4.033 C4.I6 "Подкрепа на нови мощности за производство на електроенергия от възобновяеми източници и съхранение на електроенергия с инсталирана мощност над 200 " (Покана 2).

## Общи изисквания за инвестицията:

За изпълнението на инвестиция C4.I6 "Подкрепа на нови мощности за производство на електроенергия от възобновяеми източници и съхранение на електроенергия" Министерството на енергетиката предвижда провеждане на няколко процедури за предоставяне на средства чрез подбор на предложения за изпълнение на инвестиции от крайни получатели. Индикативен план за процедурите е представен в т. 7 по-долу.

Средствата се предоставят в съответствие с принципите на свободна конкуренция, равно третиране, публичност и недопускане на дискриминация. При предоставянето на средства от Механизма за възстановяване и устойчивост (Механизма) и при тяхното разходване не се допуска конфликт на интереси по смисъла на чл. 61 от Регламент (ЕС, Евратом) 2018/1046. Със средствата се финансират разходи в съответствие с правилото за допустимост по чл. 17, параграф 2 от Регламент (ЕС) 2021/241 и при спазване на принципа на забрана за кумулативно предоставяне и за двойно финансиране по чл. 191 от Регламент (ЕС) 2018/1046. Предоставянето на средства не може да има за цел или за резултат реализирането на печалба по смисъла на член 192, т. 2 от Регламент (ЕС) 2018/1046. При предоставяне на средствата и при тяхното разходване се подкрепят само инвестиции, които спазват принципа за „ненанасяне на значителни вреди“ по смисъла на чл. 2, т. 6 от Регламент (ЕС) 2021/241.

## Териториален обхват:

Предложенията за изпълнение на инвестиции от крайни получатели, подбрани в резултат на процедурите за предоставяне на средства, следва да бъдат изпълнени на територията на Република България.

## Цели на получаваните безвъзмездни средства по процедурата и очаквани резултати:

Настоящата схема е в изпълнение на Инвестиция C4.I6 „Подкрепа за нови мощности за производство на електроенергия от възобновяеми източници и съхранение на електроенергия“ от НПВУ.

**Основната цел** на инвестицията е да допринесе за увеличаване на дела на чиста енергия в енергийния микс на България по пътя към климатична неутралност чрез предоставяне на подкрепа за изграждане и интегриране в електрическата мрежа на нови допълнителни 1 425 MW производствени мощности от възобновяеми източници (ВИ) заедно с 350 MW локални съоръжения за съхранение на електрическа енергия (ЛСС), спрямо 2022 г. Производството на електрическа енергия от ВИ при наличие на ЛСС позволява бързо внедряване на нови възобновяеми мощности с непостоянно производство и адресира проблемите с претоварването на мрежата, балансирането на електроенергийната система и изкривяването на пазара. Предоставянето на средства по процедурите за подбор на инвестиции от крайни получатели е насочено единствено към нови мощности за производство на електрическа енергия от слънчева и/или вятърна енергия с локални съоръжения за съхранение, като безвъзмездното финансиране е под формата на инвестиционна помощ за локалните съоръжения за съхранение на електрическа енергия. Настоящата процедура има за цел изграждането на минимум 940 MW производствени мощности от ВИ в комбинация с минимум 200 MW ЛСС.

**Очакваният ефект** е намаляване на годишните въглеродни емисии от сектора за производство на електрическа енергия, увеличаване на дела на електрическата енергия от ВИ и интегрирането на производствените мощности от ВИ в мрежата при гарантиране сигурността и стабилността на електроенергийната система.

Допълнително, финансираните предложения за инвестиции от крайни получатели ще са съобразени с изискванията на принципа за „ненанасяне на значителни вреди“[[1]](#footnote-2) върху околната среда и ще допринасят за екологичния преход на страната.

## Индикатори:

Общи индикатори, свързани с подкрепата по линия на Механизма за инвестиция C4.I6:

* Инсталирани и въведени в експлоатация нови мощности за производство на електрическа енергия от ВИ (вятърна и/или слънчева енергия) заедно с ЛСС (MW)[[2]](#footnote-3).

За инсталирана мощност за производство на електрическа енергия от ВИ в резултат на предоставянето на средства по линия на Механизма за изпълнение на инвестиции от крайни получатели се счита инсталираната мощност, която е присъединена към електрическата мрежата и e въведена в експлоатация, след 1 януари 2023 г.

Базовата стойност на индикатора e „0“. Кандидатът следва задължително да попълни и целевата стойност на индикатора, която да съответства на номиналната променливотокова мощност (АС мощност) на електрическата централа (MW), участваща в комбиниран проект, подкрепен със средства по Механизма в изпълнение на инвестиция C4.I6.

В случай че се кандидатства за част от планираната нова мощност за производство на електрическа енергия от ВИ базовата стойност на индикатора е „0“ и целевата стойност на индикатор RRP-4.033-001\_1 „Инсталирана и въведена в експлоатация част от нова мощност за производство на електрическа енергия от ВИ (в случай че се кандидатства само за част от планираната нова мощност за производство на електрическа енергия от ВИ)“ трябва да бъде тази част от инсталираната мощност на електрическа централа, с която се кандидатства.

В случай на разширяване или реконструкция на енергийни обекти за производство на електрическа енергия от ВИ, които са въведени в експлоатация и предвиждат увеличаване на съществуващата инсталирана мощност, базовата стойност на индикатора е „0“ и целевата стойност на индикатора трябва да бъде разликата между постигнатата инсталирана мощност, и инсталираната мощност преди разширението или реконструкцията.

**Крайна цел, свързана с изпълнението на инвестицията[[3]](#footnote-4)**

Министерството на енергетиката ще следи за изпълнението и отчитането на следните **индикатори, свързани с изпълнението на предложенията за изпълнение на инвестиции от крайните получатели**:

* Инсталирани и въведени в експлоатация нови мощности за производство на електрическа енергия от ВИ (вятърна и/или слънчева енергия), които са присъединени към електрическата мрежа и са въведени в експлоатация след 1 януари 2023 г., MW;
* Инсталирани и въведени в експлоатация нови мощности за ЛСС след 1 януари 2023 г., MW;
* Капацитет на инсталираните ЛСС и въведени в експлоатация след 1 януари 2023 г., МWh.

**ВАЖНО:** "Инсталирана мощност" е номиналната променливотокова мощност (АС мощност) на електрическа централа или на съоръжението за съхранение на електрическа енергия, която се измерва в MW или kW.

Базовата стойност на индикатора e „0“ и следва да бъде въведена от кандидата. Кандидатът задължително попълва и съответната целева стойност на индикатора, която да съответства на общия капацитет на новоинсталираните ЛСС (**МWh**), подкрепени с настоящата инвестиция.

**ВАЖНО:** Базовите стойности на посочените индикатори се въвеждат със стойност „0“, а целевите стойности за всяко предложение за изпълнение на инвестиция се попълват от кандидата (краен получател) в “Индикатори“ от Формуляра за кандидатстване, към съответната процедура за предоставяне на средства чрез подбор за изпълнение на инвестиции от крайни получатели.

При попълването на детайлите по всеки един отделен бюджетен ред в т. “Бюджет“ на Формуляра за кандидатстване, в поле „Индикатори“ кандидатите трябва да въведат задължително стойностите (базова и целева) за трите горепосочени приложими индикатори.

В случай че целевите стойности на индикаторите не са коректно попълнени от страна на кандидата, същите ще бъдат коригирани служебно от СНД, след комуникация и потвърждение от кандидата и изискана (при необходимост) допълнителна информация.

## Общ размер на средствата по инвестицията:

Общият размер на безвъзмездното финансиране по Механизма за изпълнение на инвестиция C4.I6 „Подкрепа за нови мощности за производство на електроенергия от възобновяеми източници и съхранение на електроенергия“ е 663 432 375 лева, като максималният размер на безвъзмездното финансиране по настоящата процедура (Покана 2) за подбор на предложения за изграждането на минимум 940 MW ВИ в комбинация с минимум 200 MW батерии е 427 544 438 лева.

**ВАЖНО:** Процедурите за предоставяне на средства чрез подбор на предложения за инвестиции от крайни получатели се основават на обективни, ясни, прозрачни и недискриминационни критерии, обявени предварително и предвиждат:

1) 90 дни срок за подаване на предложения за инвестиции от кандидатите, с цел да се гарантира осъществима конкуренция на предложенията при подбора; и

2) общ критерий за подбор – помощ за единица енергийна мощност от ВИ, използван за класиране на предложенията за инвестиции на кандидатите и съответно – разпределяне на финансирането по Механизма в резултат на конкурентната тръжна процедура.

Предвид че би могло да се стигне до ситуация, в която всички участници в отделна тръжна процедура, отговарящи на критериите, следва да получат безвъзмездно финансиране до размера на средствата за съответната тръжна процедура, СНД си запазва правото да прави промени в дизайна на съответната тръжна процедура, за да се възстанови ефективната конкуренция в последващите тръжни процедури (например чрез намаляване на обема или на бюджета, до стойностите на индикаторите и общия планиран ресурс). Промените ще се правят, за да се приложат изискванията на член 41, параграф 10, б. б) от Регламент (ЕС) №651/2014. Други последващи корекции на резултатите от тръжната процедура (напр. преговори относно резултатите или разпределението) не са допустими.

Не могат да се правят изменения на схемата за предоставяне на средства за изпълнение на инвестиция C4.I6, с изключение на измененията, които не могат да повлияят на съвместимостта на схемата за помощ по смисъла на Регламент (ЕС) № 651/2014.

**ВАЖНО:** Всеки кандидат, който поддава предложение за инвестиция по настоящата процедура не може да подаде същото предложение, както и друго предложение, в което е включен същият енергиен обект, с който кандидатства по процедура BG-RRP-4.032 "Подкрепа на нови мощности за производство на електроенергия от възобновяеми източници и съхранение на електроенергия с инсталирана мощност от 200 kW до 2 MW" (Покана 1).

Допълнителни ограничения се прилагат с оглед на приложимия режим на държавна помощ (т. 8 от настоящите Условия за кандидатстване).

## Приложим режим на държавни помощи:

По настоящата инвестиция се прилага режима на държавни помощи, определен в член 41, параграф 1а на Регламент (ЕС) № 651/2014, при спазване на условията по глава I и глава II.

Предоставянето на средствата по настоящата инвестиция C4.I6, която е част от НПВУ, се осъществява при спазване на разпоредбите на Постановление № 114 на МС от 08.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (ПМС №114/2022) и член 41, параграф 10 от Регламент (ЕС) № 651/2014 чрез организиране на конкурентни тръжни процедури за подбор за изпълнение на инвестиции от крайни получатели.

Максималният размер на безвъзмездното финансиране за един проект за едно предприятие не може да надхвърля максимално допустимия размер на помощта по чл. 4, параграф 1, буква „т“ от Регламент (ЕС) № 651/2014, който е левовата равностойност на 30 милиона евро (58 674 900 лв.). Конкретният размер на максимално допустимото безвъзмездното финансиране за един проект за едно предприятие по настоящата процедура за предоставяне на средства чрез подбор на предложения за инвестиции на крайни получатели е допълнително съобразен с ограниченията, посочени в т. 13.1.

Инвестиционната помощ се предоставя само за нови ЛСС, които се изграждат като част от комбинирани проекти за производство на електрическа енергия от възобновяеми източници (вятърна и/или слънчева енергия) и за ЛСС („зад електромера“), когато и двата елемента представляват компоненти на една и съща инвестиция или когато ЛСС е свързано със съществуваща инсталация за производство на електрическа енергия от възобновяеми източници. Инвестиционната помощ ще се предоставя само за ново оборудване за ЛСС. Няма да се предоставя инвестиционна помощ за реконструкция, основен ремонт и основно обновяване на съществуващо ЛСС.

**По настоящата инвестиция „зад средствата за търговско измерване“ („зад електромера“) се разбира свързване на ЛСС към съоръженията на производителя „зад средствата за търговско измерване“ („зад електромера“) от страната към обекта на производителя.**

**Кандидатите не могат да участват** в инвестицията и да получат безвъзмездно финансиране, в случай че попадат в **забранителните режими** съгласно чл. 1 на Регламент на Комисията (ЕС) № 651/2014, както е посочено по-долу.

Настоящата инвестиция не е за помощи, свързани с износ към трети държави или държави членки, по-специално помощи, които са пряко свързани с изнесените количества, с изграждането и функционирането на дистрибуторска мрежа или с други текущи разходи във връзка с износа.

Настоящата инвестиция не е за помощи, обвързани с условието за използване на местни за сметка на вносни стоки.

По настоящата инвестиция не се предоставя финансова подкрепа за:

а) сектора на рибарството и аквакултурите;

б) сектора на първичното производство на селскостопански продукти;

в) преработка и продажба на селскостопански продукти;

г) улесняване на закриването на неконкурентоспособни въглищни мини в съответствие с Решение 2010/787/ЕС на Съвета;

д) сектори, изключени в член 13 на Регламент (ЕС) № 651/2014.

Когато едно предприятие упражнява едновременно дейност в изключените сектори, посочени в буква а), б) или в) по-горе, и в секторите, които попадат в приложното поле на Регламент (ЕС) № 651/2014, регламентът се прилага само за помощите, предоставени в сектора или дейността от приложното поле на регламента, при условие че държавите членки гарантират чрез подходящи средства, като например отделяне на дейностите или разграничаване на разходите, че дейностите в изключените сектори не се ползват от помощта, предоставена съгласно регламента.

По настоящата инвестиция не се предоставят:

а) помощи, които не изключват изрично плащането на индивидуална помощ в полза на предприятие, което е предмет на неизпълнено разпореждане за възстановяване вследствие на предходно решение на Комисията, с което дадена помощ, предоставена от същата държава членка, се обявява за неправомерна и несъвместима с вътрешния пазар, с изключение на схемите за помощ за отстраняване на щети, причинени от някои природни бедствия, и схемите за помощ, обхванати от член 19б, раздел 2а, както и раздел 16 от глава III на Регламент (ЕС) № 651/2014;

б) помощи за предприятия в затруднено положение, с изключение на схемите за помощ за отстраняване на щети, причинени от някои природни бедствия, схемите за помощ за стартиращи предприятия, схемите за регионална оперативна помощ, схемите за помощ, обхванати от член 19б, помощите за МСП съгласно член 56е и помощите за финансови посредници съгласно членове 16, 21, 22 и 39, както и раздел 16 от глава III на Регламент (ЕС) № 651/2014, при условие че предприятията в затруднено положение не се третират по-благоприятно от останалите предприятия. Регламент (ЕС) № 651/2014 се прилага обаче чрез дерогация за предприятия, които не са били в затруднено положение към 31 декември 2019 г., но са станали предприятия в затруднено положение през периода от 1 януари 2020 г. до 31 декември 2021 г.

„Предприятие в затруднено положение“ по смисъла на Регламент (ЕС) № 651/2014 означава предприятие, по отношение на което е изпълнено поне едно от следните обстоятелства[[4]](#footnote-5):

а) в случай на дружество с ограничена отговорност (различно от МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) на Регламент (ЕС) № 651/2014 и отговаря на условията за инвестиции за рисково финансиране въз основа на извършен от избрания финансов посредник финансов и правен анализ), когато неговият записан акционерен капитал е намалял с повече от половината поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надвишава половината от записания акционерен капитал. За целите на настоящата разпоредба под понятието „дружество с ограничена отговорност“ се разбират по-специално видовете дружества, упоменати в приложение I към Директива 2013/34/ЕС на Европейския парламент и на Съвета, а „акционерен капитал“ включва, ако е уместно, всякакви премии от емисии;

б) в случай на дружество, в което поне някои от съдружниците носят неограничена отговорност за задълженията на дружеството (което не е МСП, което съществува от по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) на Регламент (ЕС) № 651/2014 и на условията за инвестиции за рисково финансиране въз основа на извършен от избрания финансов посредник финансов и правен анализ), когато капиталът, вписан в баланса на дружеството, е намалял с повече от половината поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС;

в) когато предприятието е в процедура по колективна несъстоятелност или отговаря на критериите на своето вътрешно право, за да бъде обект на процедура по колективна несъстоятелност по искане на неговите кредитори;

г) когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране;

д) когато предприятието не е МСП и през последните две години: 1) съотношението задължения/собствен капитал на предприятието е било по-голямо от 7,5; и 2) съотношението за лихвено покритие на предприятието, изчислено на основата на EBITDA, е било под 1,0.

Изискванията за "Предприятие в затруднено положение" се прилагат и на равнище група – както за предприятието-кандидат, така и за предприятията, с които кандидатът формира група предприятия (разгледани в цялост), като свързаността се установява съгласно условията на член 3 на Приложение 1 на Регламент (ЕС) №651/214. Преди сключване на договор за финансиране се извършва проверка (включително за наличие на „предприятие в затруднено положение“ по смисъла на чл. 2, параграф 18 от Регламент (ЕС) № 651/2014) на кандидата и лицата, с които същите са свързани, формирайки група, въз основа на подадената декларация и чрез извършване на служебна проверка на наличната информация в публичните регистри (вкл. ТР и регистър на ЮЛНЦ). Проверката и определянето на „група“ ще се извършва по отношение на предприятие майка и всички негови дъщерни предприятия, като: "предприятие майка" означава предприятие, което контролира едно или повече дъщерни предприятия и съответно „дъщерно предприятие" означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистър на ЮЛНЦ), отчитайки възможността общия източник на контрол да се осъществява, както от предприятия, така и от физически лица, участващи в управлението им.

По настоящата инвестиция не се предоставят помощи, които поради своите особености, поради придружаващите ги условия или поради метода на тяхното финансиране водят до неотделимо нарушение на законодателството на Съюза, по-специално:

а) мерки за помощ, при които предоставянето на помощта е обвързано със задължението седалището или основното място на установяване на бенефициера да се намира в съответната държава членка; въпреки това се разрешава условието към момента на изплащането на помощта бенефициерът да е създал седалище или клон в държавата членка, предоставяща помощта;

б) мерки за помощ, при които предоставянето на помощ е обвързано със задължението бенефициерът да използва национално произведени стоки и услуги;

в) мерки за помощ, които ограничават възможността бенефициерът да се възползва от резултатите от научноизследователска дейност и иновации в други държави членки.

**ВАЖНО:** Безвъзмездното финансиране по процедурата може да се натрупва с всякаква друга държавна помощ във връзка със същите допустими разходи, които се припокриват частично или напълно, само ако това натрупване отговаря на изискванията на чл. 8 от Регламент (ЕС) № 651/2014:

"Член 8

Натрупване

1. За да се установи дали са спазени праговете за уведомяване в член 4 и максималните интензитети на помощта, определени в глава III, се вземе предвид общият размер на държавната помощ за подпомаганата дейност или подпомагания проект или предприятие.

2. Когато финансиране от Съюза, управлявано централно от институциите, агенциите, съвместни предприятия или други органи на Съюза, което не е пряко или косвено под контрола на държавата членка, е съчетано с държавна помощ, само тази държавна помощ се взема предвид с цел да се установи дали са спазени праговете за уведомяване и максималните интензитети на помощта или максималните размери на помощта, при условие че общият размер на публично финансиране, предоставено във връзка със същите допустими разходи, не надхвърля най-благоприятния процент на финансиране, установен в приложимите правила на законодателството на Съюза. Чрез дерогация общото публично финансиране за проекти, подпомагани по линия на Европейския фонд за отбрана, може да достигне общите допустими разходи по проекта, независимо от максималния процент на финансиране, приложим по този фонд, при условие че са спазени праговете за уведомяване и максималните интензитети на помощта или максималните размери на помощта съгласно настоящия регламент.

3. Помощите с установими допустими разходи, които са освободени от задължението за уведомяване по смисъла на настоящия регламент, могат да се натрупват със:

а) всякаква друга държавна помощ, доколкото тези мерки засягат различни установими допустими разходи;

б) всякаква друга държавна помощ във връзка със същите допустими разходи, които се припокриват частично или напълно, само ако това натрупване не води до надхвърляне на най-високия интензитет на помощта или най-високия размер на помощта, приложими за тази помощ по силата на настоящия регламент.

Финансирането, предоставено на крайните бенефициери с подкрепата от фонд InvestEU по раздел 16 от глава III, и покритите с него разходи не се вземат предвид при определянето на съответствието с разпоредбите за натрупване, определени в първото изречение от настоящата буква. Вместо това сумата, която е от значение за определяне на спазването на разпоредбите за натрупване в първото изречение от настоящата буква, се изчислява, както следва. Първо, номиналният размер на финансирането, подкрепяно от фонд InvestEU, се приспада от общите допустими разходи по проекта, като така се получава общият размер на оставащите допустими разходи; второ, максималната помощ се изчислява чрез прилагане на съответния най-висок интензитет на помощта или размер на помощта само към общите останали допустими разходи.

В случаите на членове, при които прагът за уведомяване е изразен като максимален размер на помощта, номиналният размер на финансирането, предоставено на крайните бенефициери с подкрепата от фонда InvestEU също не се взема предвид при определяне дали са спазени праговете за уведомяване в член 4.

Като алтернатива, при привилегировани заеми или гаранции за привилегировани заеми, подкрепени от фонд InvestEU съгласно раздел 16 от глава III брутният еквивалент на безвъзмездна помощ, включен в такива заеми или гаранции, предоставени на крайните бенефициери, може да бъде изчислен в съответствие с член 5, параграф 2, буква б) или в), според случая. Този брутен еквивалент на безвъзмездна помощ може да се използва, за да се гарантира, в съответствие с първото изречение от настоящата буква, че натрупването с всякаква друга помощ за същите установими допустими разходи не води до надхвърляне на най-високия интензитет на помощта или най-големия размер на помощта, приложими за помощта по силата на настоящия регламент или съответния праг за уведомяване съгласно настоящия регламент.

4. Помощите без установими допустими разходи, които са освободени съгласно членове 19б, 20а, 21, 21а, 22 или 23, член 56д, параграф 5, буква а), подточка ii), iii) или iv), член 56д, параграф 10 и член 56е, може да бъдат кумулирани с всякаква друга държавна помощ с установими допустими разходи. Помощите без установими допустими разходи може да бъдат кумулирани с всякаква друга държавна помощ без установими допустими разходи до най-високия относим праг за цялото финансиране, определен в конкретните условия за всеки отделен случай по силата на настоящия или друг регламент за групово освобождаване или с прието от Комисията решение. Помощите без установими допустими разходи, освободени съгласно настоящия регламент, може да бъдат кумулирани с друга помощ без установими допустими разходи, предоставена за отстраняване на сериозни смущения в икономиката на държава членка съгласно член 107, параграф 3, буква б) от Договора, одобрена с прието от Комисията решение. Помощите без установими допустими разходи, освободени съгласно член 56д, параграф 5, буква а), подточка ii), iii) или iv), член 56д, параграф 10 и член 56е, може да бъдат кумулирани с помощ без установими допустими разходи, освободени съгласно същите членове.

5. Държавните помощи, освободени от задължението за уведомяване по силата на настоящия регламент, не могат да се натрупват с помощ de minimis по отношение на същите допустими разходи, ако това натрупване би довело до интензитет на помощта, надхвърлящ праговете, установени в глава III от настоящия регламент.

6. Чрез дерогация от параграф 3, буква б), в съответствие с предвиденото в членове 33 и 34 помощите за работещи с увреждания могат да бъдат натрупвани с други помощи, които са освободени от задължението за уведомяване по силата на настоящия регламент, във връзка със същите допустими разходи, като бъде надхвърлен най-високият приложим праг, предвиден в настоящия регламент, ако това натрупване не води до интензитет на помощта, който надхвърля 100 % от съответните разходи през всеки период, за който са наети съответните работещи.

7. Чрез дерогация от параграфи 1—6, когато се определя дали са спазени таваните за регионална оперативна помощ в най-отдалечените региони, посочени в член 15, параграф 4, следва да се вземат предвид само регионалните оперативни помощи в най-отдалечените региони, приведени в действие съгласно настоящия регламент."

В процедурата е допустимо участието на кандидати (производители с обекти с обща инсталирана мощност 500 kW и над 500 kW), които са сключили с Фонд „Сигурност на електроенергийната система“ договор за компенсиране с премии по см. на чл. 36и, ал. 1 от Закона за енергетиката и/или са част от корпоративна група, в която има дружества, които са страна по такива договори.

Данните за получени държавни помощи следва да бъдат надлежно посочени от кандидатите в Декларацията за държавни помощи (Приложение 2). Помощта се счита за получена от момента на сключване на договора за финансиране на нейното предоставяне. В случай че след подаване на предложението за изпълнение на инвестиция настъпи промяна по отношение на получената държавна помощ, Кандидатът следва да уведоми писмено СНД и да изпрати нова Декларация за държавни помощи (Приложение 2, с попълнени актуални данни в нея, в срок от 5 (пет) работни дни чрез модул „Комуникация с УО“ в Информационната система за Механизма (ИСМ) - Информационната система за управление и наблюдение на средствата от ЕС в България 2020 (ИСУН 2020), раздел „Национален план за възстановяване и устойчивост“ (НПВУ).

При определяне дали е спазен максимално допустимият размер и съответно интензитет на помощта съгласно т. 9 и т. 10 от настоящите Условия за кандидатстване, ще се взема предвид както размера на държавната помощ, за която се кандидатства, така и общият размер на вече получена държавна и/или минимална помощ за комбинирания проект и предприятието, с което се кандидатства.

Съгласно чл. 38 от Закона за държавните помощи възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите.

Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за плащане, верификация и сертификация на разходите към момента на изпълнение на договорите за финансиране с крайните получатели.

След публикуване на настоящите Условия за кандидатстване не са допустими изменения, които могат да повлияят на съответствието на настоящата процедура с изискванията на Регламент на Комисията (ЕС) № 651/2014.

За целите на изпълнението на чл. 5 от Регламент на Комисията (ЕС) № 651/2014 помощта, която ще се предоставя под формата на безвъзмездно финансиране се счита прозрачна, тъй като брутния ѝ еквивалент може да бъде предварително определен.

## Минимален и максимален размер на безвъзмездното финансиране за конкретно предложение за изпълнение на инвестиция:

Минималният и максималният размер на заявеното безвъзмездно финансиране по всяко индивидуално предложение за изпълнение на инвестиция на даден кандидат са, както следва:

• Минимален размер на финансиране за предложение – няма;

• Максимален размер на финансиране за един проект за едно предложение – до 58 674 900 лева.

**ВАЖНО:** Всеки кандидат, който поддава предложение за инвестиция по настоящата процедура и по процедура BG-RRP-4.032 C4.I6 "Подкрепа на нови мощности за производство на електроенергия от възобновяеми източници и съхранение на електроенергия с инсталирана мощност от 200 kW до 2 MW" (Покана 1) може да получи безвъзмездно финансиране за всички подадени предложения в размер до 58 674 900 лева.

Стойността на заявената безвъзмездна помощ се попълва в т. „Бюджет“ от Формуляра за кандидатстване.

В случай че кандидатът е заявил финансиране, което надвишава максимално допустимия размер, Оценителната комисия ще извърши корекция в бюджета като служебно го намали до максимално допустимия размер съгласно чл. 16, ал. 7 на ПМС 114/2022.

## Процент на финансиране

Максималният интензитет на безвъзмездното финансиране за кандидата е определен в съответствие с чл. 41, параграф 10 от Регламент (ЕС) № 651/2014 е до 50% от допустимите разходи, но не повече от:

* 743 215 лева (без ДДС) за 1 МW инсталирана мощност на ЛСС.

Допустимите разходи се отнасят само до ЛСС (компонента съхранение на комбинирания проект). Разходите за възстановим данък върху добавената стойност са недопустими разходи.

## Допустими кандидати:

### 11.1 Критерии за допустимост на кандидатите

Допустими по настоящата инвестиция и конкурентните тръжни процедури за подбор на предложения за изпълнение на инвестиции от крайни получатели са само кандидати, които отговарят на следните критерии:

**1)** Да са търговци по смисъла на Търговския закон и да са регистрирани по реда на Закона за търговския регистър и регистъра на юридическите лица с нестопанска цел или да са еквивалентно лице, регистрирано в държава членка на Европейското икономическо пространство.

**2)** Да са регистрирали надлежно информацията за своите действителни собственици съгласно изискванията на чл. 63 от Закона за мерките срещу изпирането на пари, освен ако попадат в изключенията или съгласно законодателството на държавата членка на Европейското икономическо пространство по регистрацията им.

По отношение на съответствието с посочените в т. 2) обстоятелства, при кандидатстване се декларира от кандидатите във формуляра за кандидатстване. Преди сключване на договори за финансиране с одобрените кандидати, съответствието им ще се проверява чрез извършване на съответните служебни и документални проверки.

**3)** Гаранция за участие.

Кандидатите по настоящата процедура чрез подбор за изпълнение на инвестиции от крайни получатели трябва да предоставят банкова гаранция за участие в размер на 3% от безвъзмездното финансиране, за което се кандидатства. Банковата гаранция трябва да е със срок на валидност 9 месеца считано от датата на крайния срок за подаване на предложенията по т. 21. Банковата гаранция се предоставя по образец съгласно Приложение 15. Кандидатите могат да се възползват и от образците на банката – издател на гаранцията при условие, че същата съдържа необходимите реквизити, съгласно приложения образец по Приложение 15.

Банковата гаранция се предоставя като обезпечение, че кандидатът ще сключи договор за финансиране със СНД при одобрено за финансиране проектно предложение. В случай, че кандидатът се откаже от договора за финансиране, оттегли предложението си и/или не се яви да го сключи в срок до 15 работни дни от влизането в сила на решението за предоставяне на средства от НПВУ, СНД има право да усвои банковата гаранция.

След сключване на договора за финансиране и предоставяне на банкова гаранция за изпълнение, банковата гаранция за участие се освобождава.

**4)** Да имат самостоятелно или чрез своя(ите) акционер(и)/съдружник(ци) собствен капитал от:

(а) 1 млн. лева за предложения за изграждане на комбинирани проекти, където производствения компонент от ВИ е с планирана мощност <=5 MW.

(б) 4 млн. лева за предложения за изграждане на комбинирани проекти, където производствения компонент от ВИ е с планирана мощност <= 20 MW.

(в) 6 млн. лева за предложения за изграждане на комбинирани проекти, където производствения компонент от ВИ е с планирана мощност над 20 MW.

В случай на множество акционери или съдружници стойността на капитала ще бъде изчислена на базата на среднопретеглена стойност с позоваване на дяловото участие, притежавано от съответните акционери или съдружници в проектното дружество (напр. сумата от капитала × процент от собствения капитал за всеки акционер или съдружник).

Ако даден акционер или съдружник е инвестиционен фонд или е мажоритарно притежаван или контролиран от него и в резултат на това не може да изпълни изискването за капитала, тогава капитала за такъв фонд се изчислява като 20 % от неотменимите ангажименти, които този инвестиционен фонд има от един или повече инвеститори, и този акционер трябва да представи писмо от главния финансов директор или еквивалентно лице на фонда, потвърждаващо наличието на обща сума в неангажирани средства, равна на дела от собствения капитал в проекта, който се разпределя твърдо за проекта в случай на успешно предложение.

По отношение на съответствието с посочените в т. 4) обстоятелства, при кандидатстване се представят годишни финансови отчети или консолидирани годишни финансови отчети от последната приключена финансова година.

**5)** Кандидатите по настоящата процедура чрез подбор за изпълнение на инвестиции от крайни получатели, при сключване на договор за финансиране, крайният получател предоставя в полза на СНД банкова гаранция за добро изпълнение в размер на 10% от одобреното безвъзмездно финансиране. Банковата гаранция трябва да е със срок на валидност до 30.09.2026 г. Банковата гаранция се предоставя по образец съгласно Приложение 16. Кандидатите могат да се възползват и от образците на банката – издател на гаранцията при условие, че същата съдържа необходимите реквизити, съгласно приложения образец по Приложение 16.

СНД освобождава гаранцията за добро изпълнение на договора, в сроковете и при условията на сключения между страните договор за финансиране, след уреждане на всички финансови претенции помежду им.

**6)** Да са ангажирали технически ръководител (физическo или юридическо лице) на комбинирания проект, който да е работил по сходен проект, като сходността се определя от следните категории:

- Проект(и) с най-малко 2 MW инсталирана мощност на обект за производство на електрическата енергия от ВИ, присъединени към мрежи средно напрежение, за проектни предложения с инсталирана мощност на компонента от ВИ до 5 MW.

- Проект(и) с най-малко 5 MW инсталирана мощност на обект за производство на електрическата енергия от ВИ, присъединени към мрежи средно или високо напрежение, за проектни предложения с инсталирана мощност на компонента от ВИ: от 5 MW до 20 MW.

- Проект(и) с най-малко 20 MW инсталирана мощност на обект за производство на електрическата енергия от ВИ, присъединени към мрежи високо напрежение, за проектни предложения с инсталирана мощност на компонента от ВИ над 20 MW.

По отношение на съответствието с посочените в т. 6) обстоятелства, при кандидатстване се декларира от кандидатите в декларация по образец Приложение 6.

### 11.2. Критерии за недопустимост на кандидатите

**1)** Съгласно чл. 6 от ПМС №114/2022 г., потенциалните кандидати **не могат** да участват в настоящата инвестиция и конкурентните тръжни процедури за подбор на предложения за изпълнение на инвестиции от крайни получатели и да получат безвъзмездно финансиране, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените по букви от а) до д) процедури, съгласно законодателството на държавата, в която са установени (в случай че кандидатът е чуждестранно лице);

ж) са лишени от правото да упражняват определена професия или дейност съгласно законодателството на държавата, в която е извършено деянието;

з) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

и) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

й) имат публични задължения по чл. 162, ал. 2, т. 1 (за данъци, акцизи, мита, задължителни осигурителни вноски и други вноски за бюджета) от Данъчно-осигурителния процесуален кодекс, и лихвите по тях, към държавата или към общината по седалището на възложителя и на кандидата или участника, или аналогични задължения съгласно законодателството на държавата, в която кандидатът или участникът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот от икономическата им дейност за последната приключена финансова година, или е повече от 50 000 лева;

к) е установено, че:

1) са представили документ с невярно съдържание, с който се доказва декларираната липса на основания за отстраняване или декларираното изпълнение на критериите за подбор;

2) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор;

л) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 – 305 от Кодекса на труда, или чл. 13, ал. 1 от Закона за трудовата миграция и трудовата мобилност, или аналогични задължения, установени с акт на компетентен орган, съгласно законодателството на държавата, в която кандидатът или участникът е установен;

м) не са изпълнили решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо, по смисъла на чл. 44 от Закона за държавните помощи и не е възстановило изцяло неправомерна и несъвместима държавна помощ или неправилно използвана държавна помощ;

н) лицата, които представляват кандидата, са осъждани с влязла в сила присъда за:

1) престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, чл. 321а и чл. 352 – 353е от Наказателния кодекс;

2) престъпление, аналогично на тези по горната хипотеза (буква н), т. 1), в друга държава членка или трета страна.

о) за лицата, които представляват кандидата, е налице конфликт на интереси, във връзка с процедурата за предоставяне на средства, който не може да бъде отстранен;

п) лицата, които представляват кандидата, са опитали да:

1) повлияят на вземането на решение от страна на СНД, свързано с отстраняването, подбора или възлагането, включително чрез предоставяне на невярна или заблуждаваща информация, или

2) получат информация, която може да им даде неоснователно предимство в процедурата за предоставяне на средства.

р) при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 15 от допълнителните разпоредби на Закона за отнемане на незаконно придобитото имущество с ръководителя на СНД.

**ВАЖНО**: По отношение на съответствието с посочените в т. 1) обстоятелства, при кандидатстване се декларира от кандидатите в Декларация при кандидатстване (Приложение 3), а преди сключване на договори за финансиране с одобрените кандидати, съответствието им ще се проверява чрез извършване на съответните служебни и документални проверки.

**2)** По процедурата не могат да участват и да получават безвъзмездно финансиране предприятия, чиято основна икономическа дейност попада в забранените сектори на Регламент (ЕС) № 651/2014, посочени в т. 8 по-горе.

**ВАЖНО:** Когато кандидатът упражнява едновременно дейност в недопустими сектори и в допустими сектори по настоящата инвестиция, средства по тази инвестиция се предоставят само за дейностите в допустимите сектори, като кандидатът (крайният получател) следва да води отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите, така че дейностите в недопустимите сектори да не се ползват от безвъзмездно финансиране, предоставено по настоящата процедура.

В случай на заявена помощ едновременно за допустим и недопустим сектор, в бюджета на предложението за изпълнение на инвестиция ще бъде извършена служебна корекция за премахване на разходите за дейностите в недопустимия сектор.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива), подлежат на възстановяване.

С оглед горното, кандидатът представя като условие за плащане, индивидуален сметкоплан, утвърден от ръководството на предприятието-кандидат с включени в него обособените счетоводни сметки (подсметки), специално открити за предложението за изпълнение на инвестиция. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездното финансиране по процедурата.

**ВАЖНО:** Кодът на основна икономическа дейност на кандидата следва да бъде посочен в т. 2 „Данни на кандидата“, поле „Код на организацията по КИД-2008“ от Формуляра за кандидатстване.

**ВАЖНО:** За удостоверяване на изискването по настоящата точка, Оценителната комисия ще извършва служебна проверка относно кода на основна икономическа дейност на кандидатите **въз основа на данни, предоставени от НСИ, за 2022 г.** като ще сравнява тези данни с информацията, посочена от кандидатите в т. 2 „Данни на кандидата“, поле „Код на организацията по КИД-2008“ от Формуляра за кандидатстване. В тази връзка, кандидатите следва да попълнят и представят на етап кандидатстване Декларация при кандидатстване (Приложение 3), включваща раздел „Декларация за съгласие за предоставяне на данни от Националния статистически институт на Министерство на енергетиката по служебен път“.

В случай че след проверката се установи, че съгласно данните от НСИ кодът на основна икономическа дейност на кандидата за 2022 г. е недопустим, **предложението за изпълнение на инвестиция се отхвърля (освен ако кандидатът попада в посочените по-горе в тази подточка изключение и отговаря на условията за прилагането му)**.

За допълнителна информация, кандидатите могат да се запознаят с Методологията за определяне на код на основна икономическа дейност по КИД-2008[[5]](#footnote-6) и методологичните бележки по Класификация на икономическите дейности – КИД-2008 (Приложение 4).

**3)** Не могат да участват в процедурата и да получат безвъзмездно финансиране кандидати, за които е установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства по предложения за изпълнение на инвестиции, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

**ВАЖНО:** Горепосоченото ограничение касае само вземания произтичащи от недължимо платени и/или надплатени суми, както и неправомерно получени и/или неправомерно усвоени средства по предложения за изпълнение на инвестиции, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които към момента на кандидатстване не са изплатени към съответната финансираща институция. Издаването на акт за установяване на публично държавно вземане само по себе си не е основание за отстраняване на кандидата за недопустимост, ако установеното вземане е погасено.

**4)** Недопустими са кандидати, които са предприятия в затруднено положение по смисъла на Регламент (ЕС) № 651/2014. Изискванията за "Предприятие в затруднено положение" се прилагат и за свързаните предприятия (на ниво група), като свързаността се установява съгласно условията на член 3 на Приложение 1 на Регламент (ЕС) №651/214.

**5)** Недопустими са кандидати, попадащи в обхвата на чл. 3, т. 14 и/или т. 26 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици, доколкото не попадат в изключенията на чл. 4 от същия закон.

**6)** Недопустими са кандидати, попадащи в обхвата на ограниченията на Регламент на Съвета (ЕС) № 833/2014 от 31 юли 2014 година относно ограничителни мерки с оглед на действията на Русия, дестабилизиращи положението в Украйна или на други финансови санкции на Европейския съюз.

По отношение на съответствието с посочените в т. 3), т. 4), т. 5) и т. 6) обстоятелства, при кандидатстване се декларира от кандидатите в декларации по образец ( за т. 3) - Приложение 9, а т. 4 – Приложение 2, за т. 5) - Приложение 10 и за т. 6) – Приложение 11). Преди сключване на договори за финансиране с одобрените кандидати, съответствието им ще се проверява чрез извършване на съответните служебни и документални проверки.

**Допълнително, кандидатите следва да имат предвид, че критериите за недопустимост по т. 11.2, се прилагат кумулативно с критериите за допустимост по т. 11.1 от настоящата процедура.**

## Допустими партньори:

По настоящата процедура чрез подбор на предложения за изпълнение на инвестиции от крайни получатели кандидатите участват индивидуално, а не съвместно с партньорски или други организации.

**ВАЖНО**: Инвестицията трябва да се изпълни от един инвеститор (юридическо лице) и този кандидат трябва да бъде титуляр на всички права, разрешителни и активи, необходими за реализирането на комбинирания проект (интегриран проект) за изграждане на нова мощност за производство на електрическа енергия от слънчева и/или вятърна енергия и за ЛСС.

## Дейности, допустими за финансиране:

### 13.1. Допустими дейности

Предложенията за изпълнение на проекти по настоящата инвестиция следва да съответстват на принципа на ефективност и ефикасност като допустимите дейности следва да водят до постигане на целта на настоящата инвестиция при най-адекватното съотношение между очакваните разходи и ползи.

**I. Допустимите предложения за изпълнение на проекти следва:**

**1)** Да водят до постигане целта на инвестицията.

**2)** Да са в съответствие с принципа за „ненанасяне на значителни вреди“[[6]](#footnote-7) и с принципите на равнопоставеност на жените и мъжете и осигуряване на равни възможности за всички.

Кандидатът трябва да предостави за рециклиране и/или обезвреждане на определените за това места компонентите на енергийния обект за производство на енергия от ВИ и ЛСС, когато същите станат негодни за употреба, съгласно с изискванията на Закона за управление на отпадъците.

**3)** Да се изпълняват само на територията на Република България.

**4)** Да са за комбинирани проекти за изграждане на нова мощност за производство на електрическа енергия от слънчева и/или вятърна енергия и за ЛСС, където и двата елемента (производство и съхранение) представляват компоненти на едно и също проектно предложение. Годишно компонентът за съхранение трябва да приема най-малко 75 % от електрическата енергия, която съхранява от пряко присъединената електрическа централа за производство на електрическа енергия от ВИ, на годишна база [[7]](#footnote-8).

**ВАЖНО:** За да отговаря на изискването за "нова мощност", предложението трябва да отговаря на едно от следните изисквания:

1) предложение, при което се изграждат нови мощности за производство на електрическа енергия от ВИ (вятърна и/или слънчева енергия) с ЛСС - към момента на подаване на предложението за изпълнение на инвестиция:

a) не са започнали работите по проекта[[8]](#footnote-9) за двата компонента (производство и съхранение); или

б) работите по проекта по отношение на ЛСС не трябва да са започнали преди подаване на предложението за изпълнение на инвестиция по настоящата процедура, а по отношение на компонента за производство на електрическа енергия от ВИ - строителството да е започнало след 12 февруари 2021 г., но да не е въведен в експлоатация преди 1 януари 2023.

2) разширяване или реконструкция на енергийни обекти за производство на електрическа енергия от ВИ в експлоатация с увеличаване на съществуващата инсталирана мощност. В тези случаи, предложението се съобразява и е допустимо само за увеличената мощност (разликата между инсталираната мощност след разширението и реконструкцията и инсталираната мощност на съществуващия обект преди разширението и реконструкцията). Разширението и реконструкцията трябва да отговарят на условията за нови проекти по т. 1) а) или б) по-горе.

Посочените по-горе обстоятелства се декларират от кандидатите при подаване на предложението (Приложение 12), а преди сключване на договори за финансиране с одобрените кандидати, съответствието им ще се проверява чрез извършване на съответните служебни и документални проверки.

**ВАЖНО:** Допустимо е да се кандидатства и само за част от планираната нова мощност за производство на електрическа енергия от ВИ. В тези случаи, предложението се съобразява да отговаря на минималните изисквания (включително и на тези за ЛСС) по отношение само на частичната мощност за производство на електрическа енергия от ВИ, с която се кандидатства.

**5)** Да имат постигнат следния етап на готовност на предложението:

Към момента на подаване на заявлението:

• Влязло в сила решение или становище на компетентния орган по околна среда: i) че не се изисква екологична оценка по ЗООС, оценка на въздействието върху околната среда по ЗООС или оценка на съответствието по ЗБР за компонента от комбинирания проект, свързан с производството на електрическа енергия от ВИ; или ii) за вида на оценката по ЗООС и ЗБР, която трябва да бъде извършена, и договор за назначаване на сертифициран експерт в тази връзка за компонента от комбинирания проект, свързан с производството на електрическа енергия от ВИ (доказателства, които се предоставят при подаване на заявлението: заверено копие от решение/я на компетентния орган по околна среда);

и

• заверено копие от валидно становище за присъединяване (в случаите по чл. 26а, ал. 2 от ЗЕВИ) или валиден предварителен договор или действащ договор за присъединяване със съответния мрежови оператор за компонента от комбинирания проект, свързан с производството на електрическа енергия от ВИ.

**6)** Да предвиждат инсталиране на ЛСС на комбинирания проект със следните характеристики:

• минимална мощност от 30% от инсталираната мощност (MW) на производствения компонент на комбинирания проект и не повече от 50% от инсталираната мощност на производствения компонент на комбинирания проект (MW) [[9]](#footnote-10);

• да зарежда най-малко 75% от капацитета за съхранение на ЛСС с електрическата енергия от пряко свързания енергиен обект за производство на електрическа енергия от ВИ на годишна база;

• ЛСС да имат гарантиран (полезен) капацитет за продължителност от най-малко 2 часа (дефиниран като отношението на гарантирания капацитет на ЛСС, в MWh, към неговата максимална мощност на зареждане/разреждане в MW, C-Rate да е максимум C/2).

**ВАЖНО**: Мощностите за производство на електрическа енергия от ВИ и на ЛСС, които се заявяват от кандидата във Формуляра за кандидатстване не могат да бъдат различни от инсталираните и въведени в експлоатация мощности. В тази връзка, кандидатът следва внимателно да определи и посочи минималната инсталирана мощност, която ще постигне при реализирането на инвестицията.

**ВАЖНО:** Обстоятелствата по точка 6) се удостоверяват чрез представения на етап кандидатстване на идеен проект или технически/работен проект, изготвен от лице с проектантска правоспособност, вписано в съответния регистър на Камарата на инженерите в инвестиционното проектиране и отговарящ на приложимите нормативни изисквания.

**7)** Да бъдат за не повече от 1/3 от общата квота на мощността за производство на електрическа енергия от ВИ съгласно раздел 7 по-горе за едно предприятие за един или няколко проекта.

При изчисляването на 1/3 от общата квота, ще се включват и предложения на свързаните с кандидата предприятия. Свързаността ще се установява към датата на подаване на предложението за инвестиция, съгласно т. 3 на Приложение 1 на Регламент (ЕС №651/214):

"1. "Самостоятелно предприятие" е всяко предприятие, което не се определя като предприятие партньор по смисъла на параграф 2 или като свързано предприятие по смисъла на параграф 3.

2. "Предприятия партньори" са всички предприятия, които не се определят като свързани предприятия по смисъла на параграф 3 и между които съществува следното взаимоотношение: дадено предприятие (предприятие нагоре по веригата) притежава самостоятелно или съвместно с едно или повече свързани предприятия по смисъла на параграф 3,25 % или повече от капитала или правата на глас в друго предприятие (предприятие надолу по веригата).

Въпреки това, дадено предприятие може да се определя като самостоятелно и по този начин да няма предприятия партньори, дори ако този праг от 25% е достигнат или надвишен от следните инвеститори, при условие че тези инвеститори не са свързани по смисъла на параграф 3 нито индивидуално, нито съвместно с въпросното предприятие:

а) публични инвестиционни дружества, дружества за рисков капитал, физически лица или групи от физически лица, които упражняват редовна инвестиционна дейност в рисков капитал и които инвестират собствен капитал в дружества, които не са котирани на фондовата борса („бизнес ангели“), при условие че общата инвестиция на тези „бизнес ангели“ в същото предприятие е под 1 250 000 EUR;

б) университети или изследователски центрове с нестопанска цел;

в) институционални инвеститори, включително фондове за регионално развитие;

г) автономни местни органи с годишен бюджет под 10 млн. евро и население под 5 000 жители.

3. "Свързани предприятия" са предприятия, които имат едно от следните взаимоотношения:

а) едно предприятие притежава мнозинство от правата на глас на акционерите или съдружниците в друго предприятие;

б) едно предприятие има право да назначава или отстранява мнозинството от членовете на административните, управителните или надзорните органи на друго предприятие;

в) едно предприятие има правото да упражнява доминиращо влияние върху друго предприятие по силата на договор, сключен с това предприятие, или на разпоредба в устава или в учредителния акт на това предприятие;

г) едно предприятие, което е акционер или съдружник в друго предприятие, контролира самостоятелно, по силата на споразумение с други акционери или съдружници в това предприятие, мнозинството от правата на глас на акционерите или съдружниците в това предприятие.

Налице е презумпция, че не съществува доминиращо влияние, ако инвеститорите, посочени в чл. 3, параграф 2, ал. 2, т. 3 на Приложение 1 на Регламент (ЕС №651/214) не участват пряко или косвено в управлението на въпросното предприятие, без да се засягат правата им като акционери.

Предприятия, поддържащи едно от взаимоотношенията, описани в първа алинея, посредством едно или няколко други предприятия или посредством някой от инвеститорите, посочени в чл. 3, параграф 2, т. 3 на Приложение 1 на Регламент (ЕС №651/214), също се считат за свързани.

Предприятия, които поддържат едно от тези взаимоотношения посредством физическо лице или група от действащи съвместно физически лица, също се считат за свързани предприятия, ако те упражняват дейността си или част от своята дейност на същия съответен пазар или на съседни пазари.

За „съседен пазар“ се счита пазарът на продукти или услуги, намиращ се пряко нагоре или надолу по веригата спрямо съответния пазар.

**II. Допустими дейности:**

Изграждане на комбиниран проект за нова инсталирана мощност за производство на електрическа енергия от слънчева и/или вятърна енергия и за ЛСС.

**ВАЖНО:** Изградените по настоящата процедура комбинирани проекти следва да отговарят най-малко на техническите изисквания, посочени в Приложение 13 „Минимални технически изисквания“ или да са с по-добри параметри от посочените в Приложение 13 и да постигнат като минимум мощностите, посочени в предложението за изпълнение на инвестицията.

Съответствието на крайния резултат от изградения с настоящата инвестиция комбиниран проект за нови инсталирани мощности за производство на електрическа енергия от слънчева и/или вятърна енергия и за ЛСС се удостоверява посредством протокол за въвеждането в експлоатация на енергийното съоръжение, издаден от органите по ЗУТ. Протоколът задължително следва да съдържа информация за инсталираната и присъединена към съответната електрическа мрежа и въведена в експлоатация (1) инсталирана нова мощност за производство на електрическа енергия от ВИ (вятърна и/или слънчева енергия) (MW); (2) инсталирана нова мощност на ЛСС (MW) и (3) общ капацитет на ЛСС (MWh). СНД може да извърши допълнителна проверка на информацията, посочена в протокола със съдействие на конкретния мрежови оператор.

Ако в срока на изпълнение на инвестицията не бъдат получени приложимите документи и не бъде доказано изпълнението на предвидената инвестиция, отчетените дейности и извършените разходи няма да бъдат признати.

Изграждането на ЛСС на електрическа енергия от комбинирания проект трябва да бъде изпълнено при пазарни условия от трети страни, несвързани с инвеститора (крайния получател), и ЛСС да бъде заприходено от последния съгласно приложимите счетоводни стандарти.

Дейностите по монтиране на ЛСС следва да се извършват от лица, притежаващи необходимата професионална квалификация и отговарящи на нормативните изисквания за извършването на тази дейност.

Изискванията могат да бъдат проверявани от СНД чрез извършване на проверки на място, включително и относно обстоятелствата дали съответният актив е доставен, инсталиран, тестван и пуснат в експлоатация, отговаря на техническите спецификации, използва се на определеното място за целите на предложението за изпълнение на инвестиция, и съгласно договора за финансиране с крайния получател.

В тази връзка, в случай че бъде сключен договор за финансиране с крайния получател, кандидатите следва да имат предвид задължението да осигуряват постоянен достъп на СНД до местата, където ще се осъществява предложението за изпълнение на инвестиция, в това число и достъп до информационните системи, както и до всички документи и бази данни, свързани с финансово-техническото управление на предложението за изпълнение на инвестиция, съгласно чл. 14.5 от Общите условия (Приложение 1 към Условията за изпълнение).

Енергийните обекти за производство на електрическа енергия от слънчева и/или вятърна енергия и ЛСС трябва да бъдат присъединени към съответната електроразпределителна или електропреносна мрежа и въведени в експлоатация съгласно приложимото законодателство (ЗУТ) не по-късно от 31.03.2026 г. В случаите когато за комбинирания проект е необходимо да бъде получена лицензия за производство на електрическа енергия по ЗЕ, лицензията (съответно и решение на КЕВР за издаване на разрешение за започване на лицензионна дейност, ако е приложимо) трябва да бъде издадена и влязла в сила до 31.03.2026 г. Изискванията се отнасят и до двата компонента (производство и съхранение) на комбинирания проект.

**ВАЖНО:** Обстоятелствата за комбинирания проект от предходния параграф се удостоверяват преди изплащане на помощта чрез представяне на заверени копия от: (а) влязло в сила разрешение за ползване (за строежи от първа, втора и трета категория) или с удостоверение за въвеждане в експлоатация (за строежи от четвърта и пета категория), издадено от органите на Дирекцията за национален строителен контрол/ органа, издал разрешението за строеж, при условия и по ред, определени в наредба на министъра на регионалното развитие и благоустройството; (б) лицензия за производство на електрическа енергия, издадена от Комисията за енергийно и водно регулиране (КЕВР), ако е приложимо и решение на КЕВР за даване на разрешение за започване на лицензионна дейност (ако е приложимо); и (в) договор за достъп и пренос на електрическа енергия със съответния мрежови оператор.

Енергийните обекти за производство на електрическа енергия от слънчева и/или вятърна енергия и ЛСС трябва да бъдат в съответствие с изискванията на Закона за енергията от възобновяеми източници (ЗЕВИ), Закона за енергийната ефективност (ЗЕЕ), Закона за енергетиката (ЗЕ), Закона за устройство на територията (ЗУТ), Закона за опазване на околната среда (ЗООС), Закона за биологичното разнообразие (ЗБР), Закона за управление на отпадъците (ЗУО) и на останалата приложима национална и европейска нормативна уредба.

Когато в срока на изпълнение на инвестицията не бъде получен приложимия документ и/или не бъде доказано изпълнението на предвидената инвестиция, отчетените дейности и извършените разходи за изграждане на ЛСС от комбинирания проект няма да бъдат признати и изплатени.

**ВАЖНО:** В процеса на изпълнение на одобрените инвестиции крайните получатели възлагат на външни изпълнители извършването на допустимите дейности. Изпълнителите не са партньори по изпълнението на одобрената инвестиция, а доставчици на стоки и услуги или строителство, необходими за нейното изпълнение. В тази връзка, изборът на изпълнители трябва да съответства на приложимото законодателство – ЗОП (за възложители по смисъла на ЗОП) и ПОСТАНОВЛЕНИЕ № 80 на МС от 09.05.2022 г. за определяне на правилата за възлагане на дейности по инвестиции от крайни получатели на средства от Механизма за възстановяване и устойчивост (за юридически лица, които не са възложители по смисъла на ЗОП). ПОСТАНОВЛЕНИЕ № 80 на МС се прилага за инвестиции, за които финансирането от Механизма съставлява сума, по-голяма от 50 на сто от общата сума на одобрената инвестиция (т.е. поискания размер на безвъзмездно финансиране по процедурата (за компонента съхранение) е по-голям от 50% от стойността на комбинирания проект (компонент производство и компонент съхранение).

### 13.2. Недопустими дейности

Недопустими по процедурата са следните видове дейности:

* дейности, които не отговарят на условията за "нови мощности" съгласно т. 13.1, I, 4) по-горе;
* дейности, извършени след изтичане на крайния срок за изпълнение на дейностите по предложението за изпълнение на инвестиция;
* дейности, които вече са финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма, които водят до надхвърляне на най-високия размер или интензитет на помощта, приложим за тази помощ.
* дейности, за които не са заявени разходи в бюджета на предложението за изпълнение на инвестиция;
* с цел гарантиране в максимална степен спазването на принципа за „ненанасяне на значителни вреди“ , по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* дейности, които не съблюдават съответното законодателство на ЕС и национално законодателство в областта на околната среда;
* дейности за закупуване на активи втора употреба;
* дейности, свързани с наемането на активи;
* закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части);
* закупуване или наемане на транспортни средства и съоръжения;
* закупуване на земя и сгради;
* дейности за придобиване на активи, които не са пряко свързани и необходими за изграждането на ЛСС от комбинирания проект;
* дейности за изграждане на производствения компонент на комбинирания проект;
* дейности, свързани с изградения по настоящата инвестиция комбиниран проект, след като същият е започнал вече своята работа (включително разходи по поддръжка и замяната на малки части и компоненти на енергийното съоръжение, които обикновено се извършват по време на очаквания жизнен цикъл на инсталацията);
* дейности, попадащи в обхвата на недопустимите сектори, посочени в т. 11.2 от настоящите Условия за кандидатстване, произтичащи от режима на помощ по процедурата;
* дейности, които не са пряко свързани с постигането на по-високото равнище на опазване на околната среда;
* всички други дейности, които не са сред посочените като допустими в настоящите Условия за кандидатстване.

## Категории разходи, допустими за финансиране:

При предоставяне на безвъзмездно финансиране по настоящата процедура ще бъдат взети под внимание само „допустимите разходи”, детайлно описани по-долу. Бюджетът представлява предварителна оценка на очакваните разходи и максимален размер на допустимите разходи.

По време на оценката на предложенията за изпълнение на инвестиция е възможно да бъдат установени обстоятелства, които да налагат промяна в бюджета. Възможните изменения на бюджета **не могат** да доведат до увеличаване на сумата на исканото безвъзмездно финансиране по настоящата процедура.

### 14.1. Условия за допустимост на разходите

За да бъдат допустими разходите по настоящата процедура за предоставяне на средства трябва да отговарят на следните условия:

**1)** Да са необходими за изпълнението на предложението за изпълнение на инвестиция и да са приемливи, обосновани и да отговарят на принципа на добро финансово управление, по-специално от гледна точка на икономичността и ефикасността.

**2)** Да бъдат извършени след датата на подаване на предложението за изпълнение на инвестиция до определения в представения план за изпълнение на предложението срок, но не по-късно 31 март 2026 г.

Разходооправдателните документи за всяко предложение следва да бъдат издадени в периода на допустимост на разходите.

**3)** Да са в съответствие с видовете разходи, включени в договора за финансиране с крайния получател.

**4)** Да са действително платени от страна на крайния получател (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на финалния отчет по предложението за изпълнение на инвестиция. Разходи, подкрепени с протоколи за прихващане, не се считат за допустими.

**5)** Да са отразени в счетоводната документация на крайния получател чрез отделни счетоводни аналитични сметки, съдържащи № на договор за финансиране или в отделна счетоводна система с утвърдени сметки за отчитане на разходи по договора за финансиране.

**6)** Да могат да се установят и проверят, да бъдат подкрепени от оригинални разходооправдателни документи.

**7)** Да са за реално извършени услуги и доставени активи, необходими за изграждането на ЛСС от комбинирания проект.

Бюджетът във Формуляра за кандидатстване трябва да отразява допустимите разходи, които са свързани с изпълнението на предложението за изпълнение на инвестиция.

По настоящата процедура са недопустими разходите за възстановим ДДС във връзка с реализирането на предложението за изпълнение на инвестиция.

За всички кандидати, за които ДДС е „невъзстановим“, същият се счита за допустим за финансиране и може да бъде включен в общата стойност на допустимите разходи в т. „Бюджет“ на Формуляра за кандидатстване.

Относно третирането на ДДС кандидатите следва да се запознаят с чл. 186, параграф 4, буква в) от Финансовия регламент 1046/2018 и Указание на министъра на финансите ДНФ № 3/23.12.2016 г.

### 14.2. Допустими разходи

Допустими по процедурата са следните видове разходи:

В обхвата на допустимите разходи за изграждане на съоръжение за ЛСС като компонент от комбиниран проект могат да се включат:

**1)** разходи за придобиване на дълготрайни материални активи (ДМА);

**2)** разходи за придобиване на дълготрайни нематериални активи (ДНА).

**3)** разходи за строително-монтажни работи (СМР);

**4)** разходи за услуги от инженерно-технически характер;

**5)** разходи за съоръженията за свързване на ЛСС към съоръженията на обекта, който се изгражда по комбинирания проект.

**6)** административни разходи за държавни и общински такси във връзка с регистрационни и разрешителни режими.

Всички посочени по-горе разходи следва да са необходими и пряко свързани с изгражданото ЛСС като компонент от комбиниран проект за нови инсталирани мощности за производство на електрическа енергия от слънчева и/или вятърна енергия и за ЛСС.

Разходите следва да са извършени от крайния получател.

**ВАЖНО:** С оглед определяне на реалистичността на предвидените разходи, СНД е извършила предварителни анализи и пазарни проучвания и е определила максимална стойност на безвъзмездната подкрепа за изграждане на компонента за съхранение от комбинирания проект в размер на 50% от допустимите разходи, но не повече от:

- 743 215 лева (без ДДС) за 1 МW инсталирана мощност на ЛСС за ЛСС с инсталирана мощност над 2 MW.

В определената максимална стойност на безвъзмездно финансиране се включват всички допустими разходи, посочени в т. 1-6. Разходите за възстановим данък върху добавената стойност са недопустими разходи.

Кандидатите следва да заложат в т. „Бюджет“ на Формуляра за кандидатстване всички допустими разходи за изграждане на компонента съхранение от комбинирания проект.

С цел определяне на интензитета на предоставяното безвъзмездно финансиране всеки допустим разход следва да бъде съобразен с определената максимална стойност на безвъзмездно финансиране до 50%.

**ВАЖНО:** Във Формуляра за кандидатстване, следва да бъде/ат посочен/и точният/те адрес/и на стопанския/те обект/и, където ще се извърши инвестицията.

Дълготрайните активи, придобити със средства по предложението за изпълнение на инвестиция, следва да бъдат използвани единствено в стопанския обект, за който се получава помощта, да бъдат амортизируеми, да бъдат закупени при пазарни условия от трети страни, несвързани с купувача, и да бъдат включени в активите на предприятието, получаващо помощта, съгласно приложимите счетоводни стандарти.

**ВАЖНО:** В случай че в резултат на извършването на даден разход ще бъдат осъществени допустима (съгласно т. 13.1 от Условията за кандидатстване) и недопустима дейност (съгласно т. 13.2 от Условията за кандидатстване) или дейност, която се осъществява в недопустими сектори съгласно т. 11.2 на Условията за кандидатстване, то този разход ще бъде изцяло премахнат от бюджета на съответното предложение за изпълнение на инвестиция.

Инвестиционни помощи се предоставят само за нови съоръжения за съхранение. След като ЛСС започне своята работа, помощи не се предоставят. Помощите не зависят от производителността.

### 14.3. Недопустими разходи

**Недопустими** по процедурата са следните видове разходи:

* разходи за дейности по изграждането на ЛСС, чието изпълнение е стартирало[[10]](#footnote-11) преди подаване на предложението за изпълнение на инвестиция;
* разходи за закупуване на ДМА и ДНА дълготрайни активи втора употреба;
* разходи, свързани с наемането на материални и нематериални активи;
* разходи за закупуване на земя и сгради;
* разходи за закупуване или наемане на транспортни средства и съоръжения;
* разходи за дейности, извършени след изтичане на крайния срок за изпълнение на дейностите по предложението за изпълнение на инвестиция;
* разходи за дейности, които вече са финансирани от други публични източници;
* с цел гарантиране в максимална степен на спазването на принципа за „ненанасяне на значителни вреди“, няма да се подкрепят разходи за:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* разходи, които не съблюдават съответното законодателство на ЕС и национално законодателство в областта на околната среда;
* разходи, които не са включени във Формуляра за кандидатстване;
* разходи за закупуване на компютърно оборудване и софтуер за административни нужди на предприятието;
* разходи за извършване на реклама, включително извършване на дейности, свързани с визуализация на предложението за изпълнение на инвестиция;
* разходи за застраховки на закупеното оборудване;
* принос в натура;
* разходи за възстановим ДДС;
* разходи за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части и др.);
* разходи за дейности, попадащи в обхвата на недопустимите сектори, посочени в т. 11.2. от настоящите Условия за кандидатстване, произтичащи от избрания режим на помощ;
* всички разходи, които не са предназначени за допустими дейности съгласно настоящата процедура, вкл. разходи за дейности, които не са описани във Формуляра за кандидатстване или за които, от представеното описание, не може да се прецени за коя дейност се отнасят и дали тази дейност е допустима.

## Допустими целеви групи:

Процедурата е насочена към микро, малки, средни и големи предприятия.

## Приложими хоризонтални принципи:

По настоящата процедура следва да е налице съответствие на предложенията за изпълнение на инвестиция със следните принципи:

**1)** Предложенията за изпълнение на инвестиции следва да са в съответствие с принципа за „ненанасяне на значителни вреди“[[11]](#footnote-12).

Посоченият принцип изисква предложенията за изпълнение на инвестиции по настоящата процедура да НЕ водят до значителни вреди за следните **шест екологични цели**:

а) смекчаване на изменението на климата;

б) адаптиране към изменението на климата;

в) устойчиво използване и опазване на водните и морските ресурси;

г) преход към кръгова икономика;

д) предотвратяване и контрол на замърсяването;

е) защита и възстановяване на биологичното разнообразие и екосистемите.

С цел гарантиране в максимална степен на спазването на принципа за „ненанасяне на значителни вреди“, няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

**Подробна информация относно спазване на принципа за „ненанасяне на значителни вреди“ е налична в Приложение 7 към Условията за кандидатстване.**

**ВАЖНО:** Спазването на този принцип се установява:

1.1. На етапа на кандидатстване – чрез:

- самооценка (обосновка) от кандидатите чрез попълване на формуляр за самооценка (по образец) – Приложение 8 към формуляра за кандидатстване, че предложението за изпълнение на инвестиция съблюдава принципа за „ненанасяне на значителни вреди“ по отношение на всяка от шестте екологични цели, определени в член 9 на Регламент (ЕС) 2020/852 за създаване на рамка за улесняване на устойчивите инвестиции и за изменение на Регламент (ЕС) 2019/2088 („регламент за таксономията“), а именно: а) смекчаване на изменението на климата; б) адаптиране към изменението на климата; в) устойчиво използване и опазване на водните и морските ресурси; г) преход към кръгова икономика; д) предотвратяване и контрол на замърсяването; е) защита и възстановяване на водното биоразнообразие и на водните екосистеми, в съответствие с Техническите насоки на ЕК „Ненанасяне на значителни вреди“ (2021/C58/01);

- проверка за приемливост на самооценката от оценителната комисия като част от оценката за допустимост на предложението за изпълнение на инвестиция. Липсата на обоснована информация във Формуляра за самооценка, която да дава увереност за съответствие на предложението с принципа за „ненанасяне на значителни вреди“, ще бъде основание за **отхвърляне на съответното предложение за изпълнение на инвестиция**.

Инструкции за попълването на формуляра за самооценка относно съблюдаване на принципа за ненанасяне на значителни вреди са дадени в документа [Указания относно спазване на принципа за „ненанасяне на значителни вреди и попълване на формуляр за самооценка] – приложение 7 към настоящите Условия за кандидатстване.

1.2. В края на изпълнението на инвестицията – чрез контрол от страна на СНД, включително, ако е необходимо, чрез изготвен от независим одитор технически доклад за удостоверяване на спазването на изискванията на Техническите насоки за прилагането на принципа за „ненанасяне на значителни вреди“ съгласно Регламента за Механизма за възстановяване и устойчивост (2021/C 58/01) за сметка на бенефициента.

## Минимален и максимален срок за изпълнение на предложението за изпълнение на инвестиция:

Инвестицията следва да се реализира (въведени в експлоатация енергиен обект за производство на електрическа енергия от ВИ и ЛСС) най-късно до 31 март 2026 г.

## Ред за оценяване на предложенията за изпълнение на инвестиция:

Получаване на безвъзмездни средства по настоящата инвестиция ще се извършва след провеждане на конкурентна тръжна процедура чрез подбор за изпълнение на инвестиции от крайни получатели съгласно ПМС 114/2022 и член 41 параграф 10 Регламент (ЕС) №651/2014.

Предложението за инвестиция от крайния получател се оценява в съответствие с критериите, посочени в Условия за кандидатстване. Оценката се извършва чрез Информационната система на Националния план за възстановяване и устойчивост (ИСМ) и се документира чрез попълване на таблици.

Заинтересованите лица могат да искат разяснения по Условията за кандидатстване до 21 дни преди изтичането на срока за кандидатстване. Въпросите се задават в писмена форма чрез електронната система ИСМ, секция „Разяснения по процедурата“. Разясненията се утвърждават от ръководителя на СНД. Разясненията се дават по отношение на условията за кандидатстване, не съдържат становище относно качеството на предложението и са задължителни за всички кандидати. Разясненията се публикуват на интернет страницата на СНД и в ИСМ в 10-дневен срок от получаването на искането, но не по-късно от 14 дни преди изтичането на срока за кандидатстване. В разясненията не се посочва лицето, направило запитването. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

Съгласно чл. 5, ал. 6 на ПМС 114/2022 г. след откриване на конкурентната тръжна процедура чрез подбор за изпълнение на инвестиции от крайни получатели, утвърдените Условия за кандидатстване може да се изменят само: 1) при промени в правото на Европейския съюз и/или българското законодателство или в политиката на европейско и/или национално ниво, които налагат привеждане на документите в съответствие с тях; 2) за увеличаване на общия финансов ресурс по инвестицията; 3) за удължаване на срока за подаване на предложения за изпълнение на инвестицията; 4) при изменение на Плана за възстановяване и устойчивост, доколкото това не води до нарушение на член 41 параграф 10 Регламент (ЕС) №651/2014.

След изтичането на крайния срок за подаване на предложения ръководителят на СНД назначава със заповед комисия, която да извърши оценяване и класиране на предложенията по процедурата (оценителна комисия). Комисията се назначава в 7-дневен срок от изтичането на крайния срок за подаване на предложения. Оценяването и класирането на предложенията се извършва до три месеца от назначаването на Комисията, освен ако по изключение в заповедта за назначаването ѝ не е посочен по-дълъг срок, който не може да бъде по-дълъг от 4 месеца.

Оценката на постъпилите предложения за изпълнение на инвестиция се извършват на основание чл. 17 от ПМС № 114/2022 г. на един етап по Критерии за административна допустимост и оценка на качеството.

Класирането на предложенията ще се извършва въз основа на поисканата безвъзмездна помощ за 1 MW мощност за производство на електрическа енергия от ВИ.

1. **Оценка на административното съответствие и допустимостта**

Всички предложения за изпълнение на инвестиция, подадени в срок, се оценяват в съответствие с критериите за допустимост на предложенията за изпълнение на инвестиция по процедурата, посочени в Приложение 14 към Условията за кандидатстване.

В процеса на оценка на предложенията за изпълнение на инвестиция по процедурата, ще бъде проверявано дали предложението за изпълнение на инвестиция отговаря на всички критерии за допустимост и пълнота на приложените документи.

Оценителната комисия може да изисква допълнителна пояснителна информация от кандидатите, като определи разумен за предоставянето ѝ срок. Тази възможност не може да води до подобряване на качеството на предложението и до нарушаване на принципите на свободна конкуренция, равно третиране, публичност и прозрачност и недопускане на дискриминация.

Оценителната комисия извършва проверка за съответствие с правилата за държавните помощи в съответствие с Регламент 651.

В случай, че при оценката на конкретно предложение се установи, че със средствата, за които се кандидатства, ще бъде надхвърлен прагът на допустимите държавни помощи, оценителната комисия намалява служебно размера на безвъзмездното финансиране до максимално допустимия размер. Тази корекция не може да води до промяна на качеството на предложението и до нарушаване на принципите на свободна конкуренция, равно третиране, публичност и прозрачност и недопускане на дискриминация.

Оценителната комисия може да извършва корекции в бюджета и/или размера на финансирането на предложение, в случаите и по реда, посочени в чл. 16, ал. 8 – 10 от ПМС № 114/2022.

Когато при оценката на административното съответствие и допустимостта се установи липса на документи и/или друга нередовност, Оценителната комисия изпраща на кандидата уведомление за установените нередовности и определя срок за тяхното отстраняване, който не може да бъде по-кратък от 7 дни. Уведомлението съдържа и информация, че неотстраняването на нередовностите в срок може да доведе до недопускане на предложението до техническа и финансова оценка и прекратяване на производството по отношение на кандидата. Отстраняването на нередовностите не може да води до промени по същество. Въз основа на извършената оценка на административното съответствие и допустимостта Оценителната комисията изготвя списък на предложенията, които не се допускат до етап класиране на предложенията. В списъка се посочват и основанията за недопускане. Списъкът се публикува на интернет страницата на СНД и в информационната система за ИСМ, а за недопускането се съобщава на всеки от Кандидатите, включени в списъка, по реда на чл. 61 от Административнопроцесуалния кодекс. Кандидат, чието предложение е включено в списъка, може писмено да възрази пред ръководителя на СНД в едноседмичен срок от съобщаването. С подаване на възражението не могат да се представят нови документи, които не са били част от първоначално представеното предложение и/или не са допълнени по горепосочения ред. Ръководителят на СНД определя със заповед лица, които да извършват проверка за основателността на получените възражения, като им се осигурява достъп до цялата документация във връзка с възраженията. Срокът за извършване на проверка и изготвянето на становище по проверката е 7-дневен от изтичането на срока за подаване на възражения. Ръководителят на СНД се произнася по основателността на възражението в 3-дневен срок от получаването на становището, като: 1) връща предложението за класиране; или 2) прекратява производството по отношение на Кандидата, чието предложение не е допуснато до техническа и финансова оценка. Ръководителят на СНД прекратява производството по отношение на кандидат, чието предложение е включено в списъка на предложенията, които не се допускат до техническа и финансова оценка, и не е подал възражение в предвидения срок и по реда. Актът за прекратяване на производството се издава в едноседмичен срок от изтичането на срока за подаване на възражение.

**2) Класиране на предложенията**

Класирането на предложенията, които са преминали успешно през оценка на административното съответствие и допустимостта ще се извършва въз основа на поисканата безвъзмездна помощ за 1 MW мощност за производство на електрическа енергия от (слънчева и/или вятърна енергия), като предложенията се класират по възходящ ред на поисканата безвъзмездна помощ на единица мощност за производство от ВИ. СНД ще класира всички предложения до изчерпване на лимита на бюджета за процедурата.

В случай че на този етап от оценката има няколко кандидата с еднаква поискана безвъзмездна помощ, СНД ще класира тези кандидати въз основа на следните критерии при равенство:

* Първо, проектът, който подава оферта с по-висока мощност за производство на електрическа енергия от ВИ, се класира преди всеки проект с по-ниска мощност за производство на електрическа енергия от ВИ.
* Ако все още има равен брой точки, предложението, което изисква по-малко земя (в квадратни метри) за ЛСС, ще бъде класирано преди предложението, което изисква повече земя.
* Ако все още има равен брой точки, всяко предложение, подадено на по-ранна дата и час съгласно ИСМ-ИСУН 2020, ще бъде класирано преди предложението с по-късна дата и час.

Предложенията ще получат точки въз основа на съответните им позиции в подредения списък. Първото предложение в списъка ще получи най-висока оценка, а всяко следващо предложение в списъка ще получи оценка с 1 точка по-ниска от предходното. Последното предложение в списъка ще получи 1 точка.

Въз основа на тези точки СНД започва процеса на приемане на предложенията, като започва от това с най-много точки и продължава последователно надолу, като спира само когато следващото предложение в реда би надхвърлило бюджета на процедурата. Предложението, което би надвишило бюджета на процедурата, се нарича пределно предложение и се включва в списъка с резервни предложения. Всяко предложение, което е получило по-малко точки от пределното предложение, ще бъде включено в списък с резервни предложения.

Въз основа на резултатите от оценката Оценителната комисия изготвя оценителен доклад до Ръководителя на СНД, който включва:

* списък на предложените за финансиране предложения, подредени по реда на тяхното класиране, и размера на средствата, които да бъдат предоставени за всяко от тях;
* списък с резервните предложения, които успешно са преминали оценяването, но за които не достига финансиране, подредени по реда на тяхното класиране (ако е приложимо).

В съответствие с чл. 19, ал. 1, т. 1 от ПМС № 114/2022 г. ръководителят на СНД одобрява доклада на оценителната комисия, като Кандидатите от списъка на предложените за финансиране предложения се поканват да представят в 14-дневен срок доказателства, че отговарят на изискванията за краен получател на средства от МВУ, посочени в настоящите Условия за кандидатстване, ако същите не са приложени към формуляра за кандидатстване. Поканите се изпращат чрез системата ИСМ-ИСУН 2020.

При установена обективна необходимост от предоставяне на разяснения и/или допълнителни документи на кандидатите може да се предостави еднократно допълнителен срок, но не по-дълъг от 14 дни.

В 7-дневен срок от одобряването на оценителния доклад, съответно от представянето на доказателствата, че отговарят на изискванията за краен получател на средства от МВУ, посочени в настоящите Условия за кандидатстване, ръководителят на СНД издава решение за предоставяне на средства от Механизма по всяко предложение, включено в списъка на предложените за финансиране предложения.

**Договор за финансиране с крайния получател**

В срок до 15 работни дни от влизането в сила на решението за предоставяне на средства от НПВУ ръководителят на СНД сключва договор за финансиране с крайния получател. Договорът задължително включва:

1. наименование и седалище на адресата - краен получател на средствата;

2. точен адрес на обекта, попадащ в урбанизирани територии, където ще се изгражда комбинирания проект;

3. наименование, стойност, основни дейности, индикатори, период и срокове за изпълнение на инвестицията, за която се предоставят средствата;

4. максимален размер на средствата по инвестицията, по която те се предоставят;

5. конкретизация на условията за изпълнение на инвестицията;

6. етапи и цели;

7. когато е приложимо - информация, че средствата имат характер на допустима държавна помощ, с посочване на акта на Европейския съюз, съгласно който се предоставя или одобрява.

Одобреното предложение за изпълнение на инвестиция и настоящите Условията за кандидатстване в частта, определяща условията за изпълнение, са неразделна част от договора.

Сключеният договор за финансиране, съответно заповедта, включително одобрената инвестиция, може да бъде изменян и/или допълван в случаите и по реда, посочени в чл. 28 от ПМС № 114/08.06.2022 г.

**ВАЖНО:** СНД няма да разглежда предложения, които са изпратени след посочения в т. 21 краен срок за подаване на предложения за изпълнение на инвестиция.

**ВАЖНО:** Уведомленията за установени нередовности се изпращат чрез ИСМ-ИСУН 2020. Кандидатът следва да има ангажимент да проверява профила си в ИСМ-ИСУН 2020 ежедневно. В тази връзка, е необходимо Кандидатите да разполагат винаги с достъп до електронния адрес, към който е асоцииран профила в ИСМ-ИСУН 2020. За дата на получаване на искането за документи/информация се счита датата на изпращането му чрез ИСМ-ИСУН 2020, независимо дали е получено уведомление на електронния адрес, асоцииран към профила на Кандидата. Подавайки електронно предложение за изпълнение на инвестиция, Кандидатът се съгласява комуникацията по време на оценката и договарянето да става единствено посредством ИСМ-ИСУН 2020, в профила, от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка. Отговорност на кандидата е да проверява регулярно по своя инициатива профила си в ИСМ-ИСУН 2020 за наличието на съобщения, отправени към него по повод и във връзка с производството по предоставяне на безвъзмездно финансиране. Кандидатът представя допълнителните разяснения и/или документи по електронен път чрез ИСМ-ИСУН 2020.

Техническият процес, свързан с представянето на допълнителна информация/документи, е описан в Ръководството за потребителя за модул “Е-кандидатстване” в ИСМ-ИСУН 2020.

## Начин на подаване на предложенията за изпълнение на инвестиция:

Подаването на предложението за изпълнение на инвестиция по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез **ИСМ-ИСУН 2020, раздел НПВУ** единствено с използването на валиден Квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014, чрез модула „Е-кандидатстване“ на **следния интернет адрес**: <https://eumis2020.government.bg/bg/s/800c457d-e8be-4421-8ed9-9e78d0a75c39/Procedure/Active>

Подготовката и подаването на предложението за изпълнение на инвестиция в ИСМ-ИСУН 2020, раздел НПВУ се извършва по следния начин: Кандидатът влиза в ИСМ-ИСУН 2020, раздел НПВУ, след регистрация чрез имейл и парола, избира настоящата процедура за кандидатстване от „Отворени процедури“ и създава ново предложение за изпълнение на инвестиция.

Всички документи по настоящата процедура, включително и изискващите се съгласно т. 20 от Условията за кандидатстване придружителни документи към Формуляра за кандидатстване се подават изцяло електронно. Посочените документи се прикачват в т. 10 „Прикачени електронно подписани документи“ от Формуляра преди подаването му. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Предложението за изпълнение на инвестиция се подава електронно чрез ИСМ-ИСУН 2020, раздел НПВУ, като се подписва с валиден КЕП към датата на кандидатстване от лице, което е официален представляващ на кандидата и е вписан като такъв в ТР и Регистъра на ЮЛНЦ[[12]](#footnote-13) или упълномощено от него лице. В случаите, когато кандидатът се представлява само заедно от няколко физически лица, предложението за изпълнение на инвестиция се подписва от всяко от тях при подаването.

При упълномощаване следва да се прикачи в ИСМ-ИСУН 2020, раздел НПВУ изрично пълномощно – попълнено по образец (Приложение 1), което се подписва с валиден КЕП от лице, което е официален представляващ на кандидата и е вписан като такъв в ТР и регистър на ЮЛНЦ, и се прикачва в ИСМ-ИСУН 2020, раздел НПВУ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях. В случай че е възприет подход на подписване с валиден КЕП, препоръчително е изричното пълномощно да бъде подписано с електронния подпис на локалния компютър чрез attached signature – файл и подпис в един документ (подписът да се съдържа в документа).

В случай на подаване на предложението за изпълнение на инвестиция от пълномощник КЕП-ът, с който се подписва предложението за изпълнение на инвестиция, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП-ът следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Моля, обърнете внимание, че предложението за изпълнение на инвестиция е препоръчително да се подава винаги от профила на кандидата, не от друг профил, тъй като впоследствие ще бъде използван именно този профил за комуникация със СНД и за отстраняване на нередовности във връзка с подаденото предложение за изпълнение на инвестиция по време на оценката на предложенията за изпълнение на инвестиция. По време на етап „Оценка на предложение за изпълнение на инвестиция“ комуникацията с кандидата и отстраняването на нередовности по подаденото предложение за изпълнение на инвестиция ще се извършват електронно чрез профила на кандидата в ИСМ-ИСУН 2020, раздел НПВУ, от който е подадено съответното предложение за изпълнение на инвестиция като промени на посочения профил (вкл. промяна на имейл адреса, асоцииран към съответния профил) **са недопустими**.

До приключването на работата на Оценителната комисия кандидатът има възможност да оттегли своето предложение за изпълнение на инвестиция като подаде писмено искане пред СНД.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е тези документи да съдържат цялата необходима информация.

Кандидатът носи цялата отговорност за верността на цялата информация, представена в предложението за изпълнение на инвестиция.

## Списък на документите, които се подават на етап кандидатстване:

Кандидатите по процедурата за безвъзмездно финансиране следва да представят към Формуляра за кандидатстване по изцяло електронен път чрез ИСМ-ИСУН 2020, раздел НПВУ, следните документи:

**1)** Изрично пълномощно за подаване на предложението за изпълнение на инвестиция – попълнено по образец (Приложение 1), с което се упълномощава титулярът на валиден КЕП**[[13]](#footnote-14)**, с който ще се подаде предложението.

Документът не е задължителен за всички кандидати, а се изисква в случай че кандидатите желаят да упълномощят лице, което не е официален представител на предприятието, да подаде предложението за изпълнение на инвестиция с валиден КЕП.

Изричното пълномощно се попълва по образец (Приложение 1) и се подписва с валиден КЕП от лице, което е официален представляващ на кандидата и е вписан като такъв в ТР и регистър на ЮЛНЦ, и се прикачва в ИСМ-ИСУН 2020, раздел НПВУ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях. В случай че е възприет подход на подписване с валиден КЕП, препоръчително е изричното пълномощно да бъде подписано с електронния подпис на локалния компютър чрез attached signature – файл и подпис в един документ (подписът да се съдържа в документа).

**2)** Декларация при кандидатстване – попълнена по образец (Приложение 3).

**ВАЖНО:** Допустими са следните два варианта на подписване на Декларацията по т. 2):

Вариант 1: Декларацията се датира и подписва на хартиен носител от всички лица представляващи кандидата и вписани в ТР и регистър на ЮЛНЦ (вкл. прокурист/и, ако е приложимо). След попълването, подписването и поставянето на дата на хартиения носител, декларацията следва да се сканира и да се прикачи към Формуляра за кандидатстване в ИСМ-ИСУН 2020, раздел НПВУ.

Вариант 2: Декларацията може да бъде подписана с валиден КЕП от всички лица представляващи кандидата (вкл. прокурист/и, ако е приложимо), вписани в ТР и регистър на ЮЛНЦ (не е допустимо подписване от упълномощени лица), и прикачена към Формуляра за кандидатстване в ИСМ-ИСУН 2020, раздел НПВУ.

Официалният/те представител/и на кандидата няма/т право да упълномощава/т други лица да подписват декларацията по т. 2) тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**3)** Декларация за държавни/минимални помощи – попълнена по образец (Приложение 2).

**ВАЖНО:** В случай че след подаване на предложението за изпълнение на инвестиция настъпи промяна по отношение на получената държавна/минимална помощ, кандидатът следва да уведоми писмено СНД и да изпрати нова Декларация за държавни/минимални помощи (Приложение 2), с попълнени актуални данни в нея, в срок от пет работни дни посредством модул „Комуникация с УО“ в ИСМ-ИСУН 2020, раздел НПВУ. Новата декларация се попълва и подписва с КЕП от официален представляващ на кандидата и вписан като такъв в ТР и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с КЕП от всяко от тях.

**4)** Декларация за потвърждаване и приемане на Условията по процедурата (включително технически, финансови и други за изпълнение на инвестицията) – попълнена по образец (Приложение 6)

**5)** Декларация за липса на нередности по европейски и други финансирания (недължимо платени и/или надплатени суми, както и неправомерно получени и/или неправомерно усвоени средства по предложения за изпълнение на инвестиции, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране) – попълнена по образец (Приложение 9)

**6)** Декларация за неприложимост на чл. 3, т. 14 и/или т. 26 ЗИФОДРЮПДР- попълнена по образец (Приложение 10)

**7)** Декларация, че кандидата не попада в обхвата на ограниченията на Регламент на Съвета (ЕС) № 833/2014 от 31 юли 2014 година относно ограничителни мерки с оглед на действията на Русия, дестабилизиращи положението в Украйна или на други финансови санкции на Европейския съюз - попълнена по образец (Приложение 11)

**8)**  Декларация за нова мощност и че изпълнението на дейностите по изграждане на ЛСС от комбинирания проект не е стартирало преди подаване на предложението за изпълнение на инвестиция, независимо дали всички свързани плащания са извършени - попълнена по образец (Приложение 12)

**ВАЖНО:** Декларациите по т. 3) до т. 9) включително се попълват по образец, датират и подписват от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се подписват от всяко от тях. След попълване, датиране и подписване на декларациите по т. 3) до т. 9) включително, същите се прикачат в раздел „Прикачени електронно подписани документи“ от Формуляра за кандидатстване.

**ВАЖНО:** Законният/те представител/и на кандидата няма/т право да упълномощава/т други лица да подписват декларациите по т. 2) до т. 11) включително тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

Декларациите по т. 4, 6, 7 и 8 включително НЕ са изискуеми, в случай че Формулярът за кандидатстване се подава и подписва с валиден КЕП от официален представляващ на кандидата, вписан в ТР и регистъра на ЮЛНЦ, и в случай че релевантната информация е декларирана от кандидата в т. „E-ДЕКЛАРАЦИИ“ на Формуляра на кандидатстване.

**9)** Проектна готовност за изпълнение на инвестицията

В зависимост от степента на проектна готовност за изпълнение на комбинираните проекти (интегрирани проекти) за изграждане на нови инсталирани мощности за производство на електрическа енергия от слънчева и/или вятърна енергия и за ЛСС, „зад средствата за търговско измерване“ (зад електромера), включени в предложението, кандидатът следва да представи минимум следните документи:

а) влязло в сила решение или становище на компетентния орган по околна среда: i) че не се изисква екологична оценка по ЗООС, оценка на въздействието върху околната среда по ЗООС или оценка на съответствието по ЗБР за компонента от комбинирания проект, свързан с производството на енергия от ВИ; или ii) за вида на оценката по ЗООС и ЗБР, която трябва да бъде извършена, и договор за назначаване на сертифициран експерт в тази връзка за компонента от комбинирания проект, свързан с производството на електрическа енергия от ВИ (доказателства, които се предоставят при подаване на заявлението: заверено копие от решение/я на компетентния орган по околна среда);

б) заверено копие от валидно становище за присъединяване (в случаите по чл. 26а, ал. 2 от ЗЕВИ) или валиден предварителен договор за присъединяване или действащ договор за присъединяване със съответния мрежови оператор за компонента от комбинирания проект, свързан с производството на електрическа енергия от ВИ.

в)идеен проект (ако за проекта няма пълна проектна готовност към момента на кандидатстване) или технически/работен проект (за проекти в пълна степен на проектна готовност) - документите по б. в) се изготвят от лице с проектантска правоспособност, вписано в съответния регистър на Камарата на инженерите в инвестиционното проектиране. Документите трябва да съдържат минимум следната информация, удостоверяваща обстоятелствата по т. 13.1 „Допустими дейности“, т. I, подточки 4) - 6) от настоящите Условия за кандидатстване, както следва:

* точният адрес на обекта, попадащ в урбанизирани територии, където ще се изгражда комбинирания проект;
* инсталирана мощност за производство на енергия от ВИ (вятърна и/или слънчева енергия), MW;
* инсталирана мощност на ЛСС, MW;
* капацитет на инсталираните съоръжения за съхранение, МWh.
* инсталиране на ЛСС на комбинирания проект със следните характеристики:
* минимална мощност от 30% от инсталираната мощност (MW) на производствения компонент на комбинирания проект и не повече от 50% от инсталираната мощност (MW);
* да зарежда най-малко 75% от електрическата енергия от пряко свързания енергиен обект за производство на енергия от ВИ на годишна база (от компонента производство на комбинирания проект);
* ЛСС да имат гарантиран (полезен) капацитет за продължителност от най-малко 2 часа (дефиниран като отношението на гарантирания капацитет на ЛСС, в MWh, към неговата максимална мощност на зареждане/разреждане в MW) да е с най-малко 2 часа (C-Rate да е максимум C/2).
* Площ в кв. м, на която ще се разположи/изгради ЛСС.

**ВАЖНО:** Кандидатът носи пълната отговорност за качеството и пълнотата на разработената техническа документация, включително за законосъобразността при изготвянето, съгласуването и одобряването ѝ в качеството му на Възложител по проекта. Готовият работен/технически проект трябва да бъде изготвен и одобрен съгласно приложимата нормативна уредба, включително Закона за устройство на територията (ЗУТ) и Наредба № 4 за обхвата и съдържанието на инвестиционните проекти.

Задължение на крайния получател е да съхранява към проекта оригинал на техническата документация в целия ѝ наличен обем и свързаната с нея налична документация (съгласувания, одобрения, разрешения и др.).

**10)** Банкова гаранция за участие – оригинал (заверено копие с електронните документи и оригинал чрез куриер или лично в МЕ в срок до 5 дни след крайния срок за подаване на предложения за изпълнение на инвестицията)

**11)** Формуляр за самооценка за спазване на принципа за „ненанасяне на значителни вреди“ (по образец - Приложение 8)

**12)** Финансови отчети и/или консолидирани финансови отчети за последната приключена финансова година, както и годишен отчет за дейността за последните четири приключени финансови години (2019, 2020, 2021 и 2022 г.)

## Краен срок за подаване на предложенията за изпълнение на инвестиция:

Крайният срок за подаване на предложения за изпълнение на инвестиция е 16:30 часа на 12.06. 2024 г.[[14]](#footnote-15)

## Адрес за подаване на предложенията за изпълнение на инвестиция

Предложенията за изпълнение на инвестиция по настоящата процедура се подават по изцяло електронен път чрез ИСМ-ИСУН 2020, раздел НПВУ на следния интернет адрес: <https://eumis2020.government.bg/bg/s/800c457d-e8be-4421-8ed9-9e78d0a75c39/Procedure/Active>

Банкова гаранция за участие се подава в оригинал чрез куриер или лично в МЕ в срок до 5 дни след крайния срок за подаване на предложения за изпълнение на инвестицията на следния адрес: Директор на дирекция „Финансово, управление на собствеността, информационно и комуникационно обслужване", Министерство на енергетиката.

## Допълнителна информация:

### 23.1. Процедура за уведомяване на неуспелите кандидати:

В 10-дневен срок от одобряване на оценителния доклад ръководителят на СНД издава мотивирано решение, с което отказва предоставянето на средства на кандидатите, включени в Списъка на предложените за отхвърляне предложения, които не се допускат до техническа и финансова оценка и които не са подали възражение и кандидатите, включени в Списъка на предложения, отхвърлени на техническа и финансова оценка, включително при невъзможност да бъде извършена корекция на основание чл. 16, ал. 8 във връзка с чл. 16, ал. 9 на ПМС 114/2022 г.

Решенията са индивидуални административни актове, които се публикуват на интернет страницата на СНД (при съобразяване с изискванията на Закона за защита на личните данни) и се съобщават на кандидатите чрез ИСМ-ИСУН 2020, раздел НПВУ.

Решенията подлежат на обжалване по реда на АПК.

### 23.2. Процедура за сключване на договори за финансиране с крайните получатели

**Договор за финансиране с крайния получател**

В срок до 15 работни дни от влизането в сила на решението за предоставяне на средства от НПВУ ръководителят на СНД сключва договор за финансиране с крайния получател. Договорът задължително включва:

1. наименование и седалище на адресата - краен получател на средствата;

2. точен адрес на обекта, попадащ в урбанизирани територии, където ще се изгражда комбинирания проект;

3. наименование, стойност, основни дейности, индикатори, период и срокове за изпълнение на инвестицията, за която се предоставят средствата;

4. максимален размер на средствата по инвестицията, по която те се предоставят;

5. конкретизация на условията за изпълнение на инвестицията;

6. етапи и цели;

7. информация, че средствата имат характер на допустима държавна или минимална помощ, с посочване на акта на Европейския съюз, съгласно който се предоставя или одобрява.

Одобреното предложение за изпълнение на инвестиция и настоящите Условия за кандидатстване в частта, определяща условията за изпълнение, са неразделна част от договора.

Сключеният договор за финансиране, съответно заповедта, включително одобрената инвестиция, може да бъде изменян и/или допълван в случаите и по реда, посочени в чл. 28 от ПМС № 114/08.06.2022 г.

Процедурата по проверка на документалната допустимост на кандидатите ще се извършва изцяло в електронна среда чрез системата ИСМ-ИСУН 2020, раздел НПВУ, поради което комуникацията между СНД и кандидатите ще се води единствено през нея. Чрез ИСМ-ИСУН 2020, раздел НПВУ до всеки одобрен за финансиране кандидат се изпраща електронно уведомление (покана по чл. 19 от ПМС 114/2022г.) за представяне на конкретни изброени доказателства за доказване на съответствието му с изискванията за краен получател. Поканите, с които се изисква представянето на доказателства за съответствие с изискванията за краен получател са електронни документи с електронен подпис на ръководителя на СНД/оправомощено от него лице и се изпращат чрез системата ИСМ-ИСУН 2020, раздел НПВУ.

Уведомлението съдържа указания за вида и формата за действителност на изисканите доказателства, както и срока, в който тези доказателства следва да бъдат представени. Поканите се считат за получени от съответния кандидат с изпращането им в ИСМ-ИСУН 2020, раздел НПВУ.

**ВАЖНО:** Следва да се има предвид, че изискуемите при извършваната проверка декларации са частни документи, които следва да са издадени като електронни такива. В този смисъл те следва да са подписани с КЕП на задълженото лице – официалния представляващ на кандидата или официалните представляващи го (в случаите, когато се представлява само заедно) и за представянето им институтът на упълномощаването е неприложим.

**I. Списък на документите, които се подават на етап сключване на договори за финансиране с крайните получатели:**

**1)** декларация за липса на промяна във вече декларирани обстоятелства и представени документи (Приложение 17) или нови декларации по т. 21, подт. 2) – т. 11) включително, в случай на промяна на вече декларирани обстоятелства. За формата и начина на подписване на декларациите се прилагат изискваният по т. 21

**2)** Банкова гаранция за добро изпълнение – оригинал (по образец – Приложение 16)

**II. След сключване на договора за финансиране, крайният получател следва да представи:**

Доказателства за изпълнение на следните етапи в предвидените срокове:

- поръчан е подходящият(ите) трансформатор(и) за високо/средно напрежение: не по-късно от 28 февруари 2025 г.;

- всички разрешителни за строеж както за ВИ, така и за ЛСС, както са посочени в предложението, са получени: не по-късно от 31 март 2025 г.;

- подписан е договор за строителство и строителството на ВИ и ЛСС е започнало: не по-късно от 30 април 2025 г.;

- осигурено е финансиране за реализиране на проектното предложение не по-късно от 30 април 2025 г.

Преди изплащането на средствата по договора за финансирането, крайния получател трябва да осигури представянето на следните документи:

- влязло в сила разрешение за ползване (за строежи от първа, втора и трета категория) или с удостоверение за въвеждане в експлоатация (за строежи от четвърта и пета категория), издадено от органите на Дирекцията за национален строителен контрол/ органа, издал разрешението за строеж, при условия и по ред, определени в наредба на министъра на регионалното развитие и благоустройството;

- разрешение за поставяне или разрешение за строеж на ЛСС съгласно ЗУТ;

- лиценз за производство на електрическа енергия, издаден от Комисията за енергийно и водно регулиране, ако е приложимо и решение на КЕВР за даване на разрешение за започване на лицензионна дейност (ако е приложимо);

- договор за достъп и пренос на електрическа енергия със съответния мрежови оператор;

- съответствие на софтуера/хардуера с ISO 27001 или писмена политика за информационна сигурност.

- сертификат по ISO 45001 - издаден на името на изпълнителя на строителството на ЛСС;

- сертификат по ISO 9001 - издаден на името на изпълнителя на строителството на ЛСС;

- застраховка на имуществото (за покриване на разходите за ремонт/възстановяване в случай на повреда или унищожаване на съоръжението) на ЛСС за първата година на експлоатация, която е най-малко равна на размера на безвъзмездните средства;

- застраховка "Отговорност към трети лица" за ЛСС за първата година на експлоатация, която да е поне равна на сумата на безвъзмездните средства;

- план за експлоатация и управление на ЛСС, който включва най-малко: (а) 3-годишна гаранция за всички трансформатори и инвертори, която покрива замяната им в случай на повреда; (б) 10 години гаранция за всички корпуси на ЛСС; и (с) процедура за временно съхранение и предаване за рециклиране и/или обезвреждане на негодните за употреба батерии ;

- гаранция за целия срок на експлоатация на ВИ, като срокът на експлоатация е най-малко 10 години;

**ВАЖНО:** При неспазване на изискванията и непредставяне на документите по т. II в предвидените срокове, СНД има право да прекрати договора съгласно чл. 3.5.3 от Договора за финансиране (Приложение 2 към Условията за изпълнение).

**5)** **Свидетелство за съдимост** на всички лица, които са официални представляващи на кандидата и са вписани като такива в ТР и Регистъра на ЮЛНЦ, независимо от това дали заедно и/или поотделно, и/или по друг начин.

**ВАЖНО:** Служебна проверка е възможно да бъде извършена по отношение на лица, които са родени в България и не са осъждани. Лицата, които са български граждани, но са родени в чужбина, чуждестранните граждани или осъжданите лица следва да представят Свидетелство за съдимост (издадено не по-рано от 6 месеца към датата на сключване на договора). Когато за някое от горепосочените лица свидетелството за съдимост подлежи на издаване от чуждестранен орган, същото се представя и в легализиран превод. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**6)** **Удостоверение от органите на Изпълнителна агенция "Главна инспекция по труда"** документи, във връзка с обстоятелствата по чл. 54, ал. 1, т. 6 от ЗОП.

**ВАЖНО:** Кандидат, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от Закона за обществените поръчки има право да докаже, че е предприел съответни мерки за надеждност, като:

• е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

• е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от Закона за обществените поръчки.

Представените доказателства ще бъдат разглеждани и преценявани от СНД като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**III**. **Преди сключване на договор за финансиране, СНД ще извършат и следните проверки по отношение на всички кандидати, до които са изпратени покани по чл. 19, ал. 2 от ПМС 114/2020:**

**1. Документална проверка за свързани предприятия, включени в списъка с одобрените за финансиране предложения за изпълнение на инвестиция/** **списъка с резервни предложения за изпълнение на инвестиция.**

Свързаността ще се установява съгласно т. 3 на Приложение 1 на Регламент (ЕС №651/214).

**2.** **Кандидатът е регистриран** **в ТР и Регистъра на ЮЛНЦ и има регистриран/обявен действителен собственик**.

**3.** **Член на управителен или контролен орган, както и временно изпълняващ такава длъжност, включително прокурист или търговски пълномощник на кандидата, е свързано лице** по смисъла на § 1, т. 15 от допълнителните разпоредби на Закона за противодействие на корупцията и за отнемане на незаконно придобитото имущество с ръководителя на СНД.

**4. Кандидатът отговаря на останалите изисквания и ограничения, поставени в Условията за кандидатстване,** и за които проверка по същество се извършва преди сключване на договор.

В случай че бъде установено обстоятелство, довело до неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за краен получател на средства от Механизма, ще бъде издадено Решение за отказ за предоставяне на безвъзмездно финансиране за съответния кандидат.

**IV. Преди сключване на договор за финансиране, СНД ще извърши и следните проверки във връзка със съответствието на инвестицията с условията на режима „инвестиционни помощи за насърчаване на енергията от възобновяеми източници“ съгласно чл. 41 от Регламент (ЕС) № 651/2014:**

**1. Кандидати, които имат неизпълнено разпореждане за възстановяване вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.**

Съгласно Регламент на Комисията (ЕС) № 651/2014 недопустими са кандидати (и на ниво група), които са обект на неизпълнено разпореждане за възстановяване вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Проверката е на база информация в Публичния регистър на ЕК - http://ec.europa.eu/competition/elojade/isef/index.cfm?clear=1&policy\_area\_id=3): проверка по вид решение – отрицателно решение с възстановяване, а също и в Информационна система "Регистър на минималните помощи" относно обстоятелството дали кандидатът е получавал помощ за оздравяване или съответно помощ за преструктуриране.

**2. Кандидати (и на ниво група), които са в затруднено положение съгласно чл. 2, параграф 18 от Регламент на Комисията (ЕС) № 651/2014.**

Съгласно чл. 1, параграф 4, буква в) от Регламент на Комисията (ЕС) № 651/2014 недопустими са кандидати (и на ниво група), които са в затруднено положение съгласно чл. 2, параграф 18 от същия регламент.

**ВАЖНО:** Проверката за свързаност и определянето на „група“ от предприятия по точки 1) и 2) ще се извършва съгласно т. 3 на Приложение 1 на Регламент (ЕС №651/214). Проверката включва преценка във връзка с наличието на икономически субект имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистър на ЮЛНЦ), отчитайки възможността общия източник на контрол да се осъществява, както от предприятия, така и от физически лица, участващи в управлението им.

**3. Кандидати, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране.**

Недопустими са кандидати по чл. 2, параграф 18, буква „г“ от Регламент на Комисията (ЕС) № 651/2014, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране. С оглед на горното преди сключване на договора за финансиране кандидатите следва да представят Справка-извлечение за последната приключила финансова година от счетоводните сметки на кандидата по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочени и разсрочени публични вземания.

**V. Изпълнение и електронно отчитане на инвестицията**

За целите на изпълнението и електронното отчитане на инвестицията, одобрените за финансиране крайни получатели следва самостоятелно да създадат потребителски профили за достъп до ИСМ-ИСУН 2020, раздел НПВУ, като използват функционалностите на системата. Потребителските профили за електронно отчитане се създават от одобрените крайни получатели в модул „E-кандидатстване“, раздел „Проектни предложения“, секция (таб) „Профили за Е-отчитане“. За целта в системата следва да се прикачи Заявление за профил за достъп до ИСУН 2020 на Ръководител на отговорно ведомство и организация с определени Структури за наблюдение и докладване, Структури за наблюдение и крайни получатели по Плана за възстановяване и устойчивост (Приложение 3 към Условията за изпълнение) и/или Заявление за профил за достъп до ИСУН 2020 на лица, упълномощени от отговорното ведомство и организация с определени Структури за наблюдение и докладване, Структури за наблюдение и крайни получатели по Плана за възстановяване и устойчивост (Приложение 4 към Условията за изпълнение) – подписано с валиден КЕП от лице, което е официален представляващ на кандидата и е вписан като такъв в ТР и регистъра на ЮЛНЦ. В случаите, когато крайният получател се представлява само заедно от няколко физически лица, заявлението се попълва и подписва от всички тях.

След проверка на данните, въведени в ИСМ-ИСУН 2020, раздел НПВУ, СНД активира създадения потребителски профил след сключване на договор за финансиране със съответния краен получател.

Ако кандидат по одобрено за финансиране предложение за изпълнение на инвестиция откаже сключване на договор за финансиране, се пристъпва към сключване на договор с кандидатите от резервния списък (в случай че такъв е съставен) по поредността на класирането им, до изчерпване на наличния бюджет по процедурата.

В 7-дневен срок от представянето на доказателствата, че кандидатът отговаря на изискванията за краен получател на средства от МВУ, ръководителят на СНД издава решение за предоставяне на средства от Механизма по всяко предложение, включено в списъка на предложените за финансиране предложения, подредени по реда на тяхното класиране, и размера на средствата от МВУ, които да бъдат предоставени за всяко от тях. При наличие на остатъчен финансов ресурс по процедурата решение за предоставяне на средства от МВУ се издава и за кандидати, включени в списъка с резервните предложения (в случай че такъв е съставен), които успешно са преминали оценяването, но за които не достига финансиране, подредени по реда на тяхното класиране – до изчерпване на средствата по настоящата процедура.

В срок до 15 работни дни от влизането в сила на решението за предоставяне на средства от НПВУ, ръководителят на СНД сключва договор за финансиране с крайния получател.

Няма да бъде сключван договор за финансиране с одобрен кандидат, по отношение на когото е налице неприключила проверка по сигнал за нередност. Договор за финансиране ще бъде сключен, в случай че проверката по сигнала приключи с извод за липса на нередност.

Няма да бъде сключван договор за финансиране с одобрен кандидат, за когото са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях.

При наличие на някое от посочените обстоятелства, покана по чл. 19, ал. 2 от ПМС 114/2022 г. до съответния кандидат не се изпраща.

Ръководителят на СНД издава мотивирано решение, с което отказва предоставянето на безвъзмездно финансиране, в 10-дневен срок от одобрение на доклада на оценителната комисия, съответно от изтичането на срока по чл. 19, ал. 2 от ПМС № 114/2022 г.:

- за всяко предложение за изпълнение на инвестиция, включено в списъка на предложените за отхвърляне предложения за изпълнение на инвестиция и основанието за отхвърлянето им, включен в доклада за работата на оценителната комисия;

- при несъгласие на кандидата да сключи договор за финансиране;

- на кандидат, който не отговаря на изискванията за краен получател на средства от МВУ или не е представил в срок доказателства за това;

- за предложения, при които се установи, че не е спазена забраната за кумулативно предоставяне и за двойно финансиране по чл. 191 от Регламент (ЕС) 2018/1046;

Индивидуалните административни актове на Ръководителя на СНД за отказ за предоставяне на средства се издават като електронни документи по реда на Закона за електронното управление и се съобщават на кандидатите чрез системата ИСМ-ИСУН 2020, раздел НПВУ в изпълнение на чл. 30, ал. 1 и ал. 2 от ПМС № 114/2022г. Към съобщението в ИСМ-ИСУН 2020, раздел НПВУ до съответния кандидат се прикачва и издадения акт. На интернет страницата на СНД и в Информационната система за Механизма се публикува информация относно издадените решения за отказ за предоставяне на средства, съдържаща данни за номера и датата на издаденото решение, регистрационен номер и наименование на предложението, краен получател и размер на отказаните средства.

Всеки кандидат може да подаде до Ръководителя на СНД сигнал за предоставяне на невярна и/или подвеждаща информация от кандидати в процедури за предоставяне на средства и/или от краен получател на безвъзмездно финансиране, които при изпълнение на договор, сключен по предложение за изпълнение на инвестиция, финансиран от МВУ, предоставят невярна и /или подвеждаща информация за вписване в регистъра и проверка.

След сключване на договора за финансиране, с оглед спазване на изискванията за прозрачност на държавните помощи във връзка със Съобщението относно прозрачността, ще се публикува информация за предоставените държавни помощи в размер над 500 000 евро.

**Кандидатите трябва да съхраняват и да предоставят при поискване или извършване на проверки, както от страна на СНД, така и от страна на организациите по чл. 14.4 от Общите условия на Договор за финансиране в сроковете по чл. 14.7 от Общите условия по Договор за финансиране оригиналите на следните документи, подписани на хартиен носител и подадени електронно на етап кандидатстване:**

* Декларация при кандидатстване – попълнена по образец (Приложение 3)
* Декларация за държавни/минимални помощи – попълнена по образец (Приложение 2)
* Декларация за потвърждаване и приемане на Условията по процедурата (включително технически, финансови и други за изпълнение на инвестицията) – попълнена по образец (Приложение 6)
* Декларация за липса на нередности по европейски и други финансирания (недължимо платени и/или надплатени суми, както и неправомерно получени и/или неправомерно усвоени средства по предложения за изпълнение на инвестиции, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране) – попълнена по образец (Приложение 9)
* Декларация за неприложимост на чл. 3, т. 14 и/или т. 26 ЗИФОДРЮПДР- попълнена по образец (Приложение 10)
* Декларация, че кандидата не попада в обхвата на ограниченията на Регламент на Съвета (ЕС) № 833/2014 от 31 юли 2014 година относно ограничителни мерки с оглед на действията на Русия, дестабилизиращи положението в Украйна или на други финансови санкции на Европейския съюз - попълнена по образец (Приложение 11)
* Декларация за нова инсталирана мощност и че изпълнението на дейностите по изграждане на ЛСС от комбинирания проект не е стартирало преди подаване на предложението за изпълнение на инвестиция, независимо дали всички свързани плащания са извършени - попълнена по образец (Приложение 12)
* Декларация за липса на промяна във вече декларирани обстоятелства и представени документи (Приложение 17) или нови декларации по т. 21, подт. 2) – т. 11) включително, в случай на промяна на вече декларирани обстоятелства. За формата и начина на подписване на декларациите се прилагат изискваният по т. 21
* Изрично пълномощно за подаване на предложението за изпълнение на инвестиция (Приложение 1), ако е приложимо.

Актуалните декларации, представени на етап кандидатстване и на етап договаряне стават приложение към електронния Договор за финансиране с крайния получател.

## Приложения към Условията за кандидатстване:

1. Приложение 1 - Пълномощно

2. Приложение 2 - Декларацията за държавни помощи

3. Приложение 3 - Декларация при кандидатстване

4. Приложение 4 - Методологията за определяне на код на основна икономическа дейност по КИД-2008

5. Приложение 5 - Класификация на икономическите дейности – КИД-2008

6. Приложение 6 – Декларация за потвърждаване и приемане на Условията по процедурата (включително технически, финансови и други за изпълнение на инвестицията)

7. Приложение 7 - Определение и допълнителна информация относно спазване на принципа за „ненанасяне на значителни вреди“

8. Приложение 8 - Формуляр за самооценка за спазване на принципа за „ненанасяне на значителни вреди“

9. Приложение 9 - Декларация за липса на нередности по европейски и други финансирания (недължимо платени и/или надплатени суми, както и неправомерно получени и/или неправомерно усвоени средства по предложения за изпълнение на инвестиции, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране)

10. Приложение 10 - Декларация за неприложимост на чл. 3, т.14 и/или т. 26 ЗИФОДРЮПДР

11. Приложение 11 - Декларация, че кандидата не попада в обхвата на ограниченията на Регламент на Съвета (ЕС) № 833/2014 от 31 юли 2014 година относно ограничителни мерки с оглед на действията на Русия, дестабилизиращи положението в Украйна или на други финансови санкции на Европейския съюз

12. Приложение 12 - Декларация за нова инсталирана мощност и че изпълнението на дейностите по изграждане на ЛСС от комбинирания проект не е стартирало преди подаване на предложението за изпълнение на инвестиция, независимо дали всички свързани плащания са извършени - попълнена по образец

13. Приложение 13 - Минимални технически изисквания към фотоволтаичната система и съоръженията за локално съхранение на произведената енергия (батерии)

14. Приложение 14 - Критериите и методологията за оценка на предложенията за изпълнение на инвестиции

15. Приложение 15 – Банкова гаранция за участие

16. Приложение 16 – Банкова гаранция за добро изпълнение

17. Приложение 17 - Декларация за липса на промяна във вече декларирани обстоятелства и представени документи

## Списък на използваните съкращения:

**ВИ** – възобновяем източник/възобновяеми източници

**ДДС** – данък добавена стойност

**ДМА** – дълготрайни материални активи

**ДНА** – дълготрайни нематериални активи

**ЕС** – Европейски съюз

**ЗБР –** Закон за биологичното разнообразие

**ЗЕ –** Закона за енергетиката

**ЗЕВИ** – Закон за енергията от възобновяеми източници

**ЗООС** – Закон за опазване на околната среда

**ЗОП** – Закон за обществените поръчки

**ЗУО** – Закон за управление на отпадъците

**ЗУТ** – Закон за устройство на територията

**ЗДП** – Закон за държавните помощи

**ИСМ** – Информационна система за Механизма

**ИСУН 2020** – Информационна система за управление и наблюдение на средствата от ЕС в България 2020

**КЕВР** – Комисия за енергийно и водно регулиране (КЕВР)

**КЕП** – Квалифициран електронен подпис издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014

**Комбиниран проект** – по смисъла на чл. 41, параграф 1а от Регламент (ЕС) № 651/2014 "комбиниран проекти за възобновяема енергия и за съхранение ("зад измервателния уред"), когато и двата елемента представляват компоненти на една и съща инвестиция или когато хранилището е свързано със съществуваща инсталация за производство на енергия от възобновяеми източници".

**ЛСС** – локално/и съоръжение/я за съхранение на електрическа енергия свързвано към съоръженията на производителя „зад средствата за търговско измерване“ („зад електромера“) от страната към обекта на производителя ("зад измервателния уред").

**МЕ** – Министерство на енергетиката

**Механизъм/МВУ** – Механизъм за възстановяване и устойчивост

**МСП** – малко и средно предприятие

**НПВУ** – Национален план за възстановяване и устойчивост на Република България

**МПС №80/2022** – Постановление № 80 на МС от 09.05.2022 г. за определяне на правилата за възлагане на дейности по инвестиции от крайни получатели на средства от Механизма за възстановяване и устойчивост

**ПМС №114/2022** – Постановление №114 на МС от 08.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост

**Регламент (ЕС) №651/2014 –** Регламент (ЕС) № 651/2014 на Комисията от 17 юни 2014 година във връзка с Регламент (ЕС) 2023/1315 за обявяване на някои категории помощи за съвместими с вътрешния пазар в приложение на членове 107 и 108 от Договора(Регламент (ЕС) № 651/2014)

**СМР** –строително-монтажни работи

**СНД** – Министерство на енергетиката е определено за структура за наблюдение и докладване съгласно ПМС № 157 от 7 юли 2022 г. за определяне на органите и структурите, отговорни за изпълнението на НПВУ, и на техните основни функции и е отговорно за изпълнението на инвестиция С4.I6. (BG–RRP–4.032 C4.I6 "Подкрепа на нови мощности за производство на електроенергия от възобновяеми източници и съхранение на електроенергия")

**ТР и Регистър на ЮЛНЦ** – Търговски регистър и регистър на юридическите лица с нестопанска цел или аналогичен регистър в държавата членка на Европейското икономическо пространство за чуждестранни юридически лица

Съгласували: .........................................Ива Петрова, заместник-министър

........................................Мирослава Христова, директор на дирекция ПНДАОЧР

........................................Мариела Милева, директор на дирекция ФУСИКО

.......................................Николай Налбантов, директор на дирекция ЕСПУЕР

Изготвили: .........................................Александрина Димитрова, началник на отдел ЕЕВЕИ

........................................Валентина Илиева, държавен експерт, отдел ЕЕВЕИ

1. *Определение и допълнителна информация относно спазване на принципа за „ненанасяне на значителни вреди“ са налични в Приложение 7. към Условията за кандидатстване.* [↑](#footnote-ref-2)
2. *Показател 2 от Приложение „Списък с общи показатели“ съгласно Делегиран регламент (ЕС) 2021/2106 за допълване на Регламент (ЕС) 2021/241.* [↑](#footnote-ref-3)
3. *Съгласно Приложението към Решение за изпълнение на Съвета 8091/22 от 28 април 2022 г. за одобряване на оценката на Плана за възстановяване и устойчивост на България.* [↑](#footnote-ref-4)
4. Проверка по отношение на обстоятелството дали кандидатите (и на ниво група) попадат в определението за затруднено положение по чл. 2, пар. 18 от Регламент (ЕС) № 651/2014 ще бъде извършвана спрямо всички кандидати съгласно данни от Декларацията за държавни помощи, удостоверение за актуално състояние, налична информация в публичните регистри (вкл. ТР и регистър на ЮЛНЦ) и Годишен отчет за дейността за последните четири приключени финансови години (2019, 2020, 2021 и 2022 г.) [↑](#footnote-ref-5)
5. [*https://www.nsi.bg/sites/default/files/files/pages/uplf/Methodology\_KID.pdf*](https://www.nsi.bg/sites/default/files/files/pages/uplf/Methodology_KID.pdf) [↑](#footnote-ref-6)
6. Допълнителна информация относно спазване на принципа за „ненанасяне на значителни вреди“ е налична в т. 16 и Приложение 7 [↑](#footnote-ref-7)
7. Съгласно чл. 41, пар 1а от Регламент на Комисията (ЕС) № 651/2014 [↑](#footnote-ref-8)
8. Съгласно дефиницията за започване на работата по чл. 2, пар. 23 от Регламент на Комисията (ЕС) № 651/2014: „започване на работите по проекта“ означава първото от следните събития: започване на строителните работи, свързани с инвестицията, или поемане на първия правнообвързващ ангажимент за поръчка на оборудване или всеки друг ангажимент, който прави инвестицията необратима. Купуването на земя и подготвителните дейности като получаването на разрешителни и провеждането на проучвания на осъществимостта не се считат за започване на работите по проекта. [↑](#footnote-ref-9)
9. По този начин се гарантира, че ЛСС е подходящо оразмерена и пропорционална на инсталираната мощност на производствения компонент на комбинирания проект, за да отговаря на изискванията на Регламент (ЕС) 651/2014 да абсорбира 75% от енергията, която съхранява, от електрическата енергия от пряко свързания енергиен обект за производство на електрическа енергия от ВИ на годишна база. [↑](#footnote-ref-10)
10. Съгласно дефиницията за започване на работата по чл. 2, пар. 23 от Регламент на Комисията (ЕС) № 651/2014 [↑](#footnote-ref-11)
11. *Съгласно определението, дадено в Приложение 7 към Условията за кандидатстване, и Регламент (ЕС) 2020/852 на Европейския парламент и на Съвета от 18 юни 2020 година за създаване на рамка за улесняване на устойчивите инвестиции и за изменение на Регламент (ЕС) 2019/2088 (Регламента за таксономията).* [↑](#footnote-ref-12)
12. *За целите на настоящите Условия под „лице, което е официален представляващ на кандидата и е вписан като такъв в ТР и Регистъра на ЮЛНЦ“ следва да се разбира официален представител на предприятието, който е вписан като такъв в ТР и Регистъра на ЮЛНЦ* [↑](#footnote-ref-13)
13. *Валиден КЕП е КЕП с титуляр и автор - физическото лице, което е официален представител на кандидата, или КЕП с титуляр юридическото лице-кандидат, като автор на подписа в този случай следва да е официалния представител на предприятието-кандидат.* [↑](#footnote-ref-14)
14. Срокът за подаване на заявления не може да бъде по-кратък от 90 дни, считано от датата на обявяване на съответната конкурентна тръжна процедура за подбор за изпълнение на инвестиции от крайни получатели съгласно ПМС 114 / 08.06.2022. Така определен срокът отговаря и на изискването на чл. 41, параграф 10, б. а от Регламент (ЕС) №651/2014. [↑](#footnote-ref-15)